title: Padomes Direktīva 2009/158/EK ( 2009. gada 30. novembris), par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (Dokuments attiecas uz EEZ)

text:
               22.12.2009

               LV

               Eiropas Savienības Oficiālais Vēstnesis

               L 343/74

      PADOMES DIREKTĪVA 2009/158/EK

   (2009. gada 30. novembris),
   par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm
   (kodificēta versija)
   (Dokuments attiecas uz EEZ)
   EIROPAS SAVIENĪBAS PADOME,
   ņemot vērā Eiropas Ekonomikas kopienas dibināšanas līgumu un jo īpaši tā 37. pantu,
   ņemot vērā Komisijas priekšlikumu,
   ņemot vērā Eiropas Parlamenta atzinumu (1),
   tā kā:

               (1)

               Padomes Direktīva 90/539/EEK (1990. gada 15. oktobris) par dzīvnieku veselības nosacījumiem, ar ko reglamentē mājputnu un inkubējamo olu tirdzniecību Kopienā un to ievešanu no trešām valstīm (2), ir vairākkārt reizes būtiski grozīta (3). Skaidrības un praktisku iemeslu labad būtu lietderīgi veikt attiecīgās direktīvas kodifikāciju.

               (2)

               Mājputni kā dzīvi dzīvnieki un inkubējamās olas kā dzīvnieku izcelsmes produkti ir ietverti produktu sarakstā Līguma I pielikumā.

               (3)

               Lai nodrošinātu mājputnu ražošanas racionālu attīstību, turklāt palielinot produktivitāti šajā nozarē, Kopienas līmenī būtu jāizstrādā konkrēti dzīvnieku veselības noteikumi, kas reglamentē mājputnu un inkubējamo olu tirdzniecību Kopienā.

               (4)

               Mājputnu pavairošana un audzēšana ir iekļauta lauksaimniecības nozarē. Tā nodrošina ienākumu avotu daļai lauksaimniecībā nodarbināto iedzīvotāju.

               (5)

               Lai veicinātu mājputnu un inkubējamo olu tirdzniecību Kopienas iekšienē nedrīkstētu pastāvēt atšķirības starp dalībvalstīm attiecībā uz dzīvnieku veselības nosacījumiem.

               (6)

               Lai veicinātu Kopienas iekšējās tirdzniecības saskaņotu attīstību, būtu jāizstrādā Kopienas sistēma, kas reglamentē importu no trešām valstīm.

               (7)

               Šīs direktīvas prasības nebūtu principā attiecināmas uz īpašiem tirdzniecības gadījumiem, tādiem kā izstādes, skates un konkursi.

               (8)

               Ņemot vērā mūsdienu putnkopības īpatnības, vislabākais veids, kā veicināt mājputnu un inkubējamo olu tirdzniecības saskaņotu attīstību Kopienā, ir uzraudzīt ražotnes.

               (9)

               Dalībvalstu kompetento iestāžu ziņā būtu jāatstāj to uzņēmumu apstiprināšana, kuri atbilst šajā direktīvā paredzētajiem nosacījumiem, kā arī jānodrošina šo nosacījumu ievērošana.

               (10)

               Padomes Regula (EK) Nr. 1234/2007 (2007. gada 22. oktobris), ar ko izveido lauksaimniecības tirgu kopīgu organizāciju un paredz īpašus noteikumus dažiem lauksaimniecības produktiem (Vienotā TKO regula) (4), nosaka olu un mājputnu gaļas produktu tirdzniecības standartus. Komisijas Regula (EK) Nr. 617/2008 (2008. gada 27. jūnijs), ar ko nosaka sīki izstrādātus noteikumus Padomes Regulas (EK) Nr. 1234/2007 piemērošanai attiecībā uz inkubējamo olu un mājputnu cāļu ražošanu un tirdzniecību (5), paredz sīki izstrādātus noteikumus minētās regulas īstenošanai attiecībā uz tirdzniecības standartiem inkubējamo olu un mājputnu cāļu ražošanu un tirdzniecību un jo īpaši attiecībā uz atšķirības numura piešķiršanu katram ražošanas uzņēmumam un marķējumu inkubējamām olām. Praktisku apsvērumu dēļ tie paši kritēriji ražošanas uzņēmumu identificēšanai un inkubējamo olu marķēšanai būtu jāpieņem šajā direktīvā.

               (11)

               Dalībvalstīm būtu jāizraugās valsts references laboratorijas un jāsniedz visa vajadzīgā un aktuālā informācija. Dalībvalstīm šī informācija būtu jādara pieejama dalībvalstīm un sabiedrībai.

               (12)

               Lai kļūtu par Kopienas iekšējās tirdzniecības objektu, mājputniem un inkubējamām olām būtu jāatbilst noteiktām veselības prasībām, lai nepieļautu lipīgo slimību izplatīšanos.

               (13)

               Šā paša iemesla dēļ būtu jāizstrādā pārvadāšanas noteikumi.

               (14)

               Būtu jāparedz, ka Komisijai ļauj apstiprināt dažas papildu prasības, ņemot vērā dalībvalsts panākumus dažu mājputnu slimību izskaušanā, ar noteikumu, ka Komisijas prasības nekādā gadījumā nepārsniedz tās, ko attiecīgā dalībvalsts piemēro pati. Šajā sakarā būtu vēlams noteikt dalībvalstu vai to reģionu statusu attiecībā uz dažām slimībām, kas parasti apdraud mājputnus.

               (15)

               Lai arī uz Kopienas iekšējās tirdzniecības darījumiem, kas skar niecīgus preču daudzumus, nevar praktisku iemeslu dēļ attiecināt visas Kopienas prasības, tiem būtu jāatbilst dažiem pamatnoteikumiem.

               (16)

               Lai nodrošinātu to, ka noteiktās prasības tiek ievērotas, būtu jāparedz, ka valsts pilnvarots veterinārārsts izsniedz veterināro sertifikātu, kas ir klāt mājputniem un inkubējamām olām līdz tam brīdim, kad tās nonāk galamērķī.

               (17)

               Sakarā ar pārbaužu un atkārtotu pārbaužu organizēšanu, kas būtu jāveic galamērķa dalībvalstij, un ar veicamiem aizsardzības pasākumiem, būtu jānorāda uz vispārīgajiem noteikumiem, kas izklāstīti Padomes 1990. gada 26. jūnija Direktīvā 90/425/EEK par veterinārajām un zootehniskajām pārbaudēm, kas piemērojamas Kopienā iekšējā tirdzniecībā ar noteiktiem dzīviem dzīvniekiem un produktiem, lai izveidotu iekšējo tirgu (6).

               (18)

               Būtu jāparedz pārbaudes, kas jāveic Komisijai sadarbībā ar dalībvalstu kompetentajām iestādēm.

               (19)

               Precizējot Kopienas veicamos pasākumus attiecībā uz importu no trešām valstīm, būtu jāizveido saraksts, kas ietver trešās valstis vai to apgabalus, no kuriem drīkst ievest mājputnus un inkubējamās olas.

               (20)

               Izvēloties šīs valstis, būtu jāievēro vispārēji kritēriji, piemēram, mājputnu un citu mājdzīvnieku veselības stāvoklis, veterinārā dienesta organizācija un pilnvaras, kā arī spēkā esošie veselības noteikumi.

               (21)

               Turklāt būtu jāaizliedz mājputnu un inkubējamo olu ievešana no valstīm, kur ir izplatītas mājputnu lipīgās slimības, kas var apdraudēt mājdzīvniekus Kopienā, vai kurās šīs slimības ir tikai nesen izskaustas.

               (22)

               Vispārīgie nosacījumi, kas attiecas uz importu no trešām valstīm, būtu jāpapildina ar īpašiem nosacījumiem, kuri izstrādāti, pamatojoties uz veselības stāvokli katrā valstī.

               (23)

               Sertifikāta standartveidlapas uzrādīšana, ievedot mājputnus vai inkubējamās olas, uzskatāma par efektīvu līdzekli, lai pārliecinātos, ka Kopienas noteikumi ir ievēroti. Šādi noteikumi var ietvert īpašus noteikumus, kas var atšķirties atkarībā no attiecīgās trešās valsts. Tas būtu jāņem vērā, izstrādājot sertifikāta standartveidlapas.

               (24)

               Komisijas veterinārajiem ekspertiem vajadzētu būt atbildīgiem par pārbaužu veikšanu, lai pārliecinātos, ka šos noteikumus ievēro trešās valstis.

               (25)

               Pārbaudēm, kuras veic, ievedot preces, būtu jāietver mājputnu un inkubējamo olu izcelsme un veselības stāvoklis.

               (26)

               Dalībvalstīm būtu jāatļauj, mājputniem un inkubējamām olām sasniedzot Kopienas teritoriju un šķērsojot to līdz galamērķim, veikt jebkuru pasākumu, ieskaitot kaušanu un noglabāšanu, kas būtu vajadzīgs, lai aizsargātu cilvēku un dzīvnieku veselību.

               (27)

               Putnu audzēšanas metodēm pastāvīgi attīstoties, būs periodiski jāmaina mājputnu slimību kontroles metodes.

               (28)

               Šīs direktīvas īstenošanai vajadzīgie pasākumi būtu jāpieņem saskaņā ar Padomes Lēmumu 1999/468/EK (1999. gada 28. jūnijs), ar ko nosaka Komisijai piešķirto ieviešanas pilnvaru īstenošanas kārtību (7).

               (29)

               Šī direktīva nedrīkst skart dalībvalstu pienākumus attiecībā uz termiņiem VI pielikuma B daļā minēto direktīvu transponēšanai valstu tiesību aktos,

         IR PIEŅĒMUSI ŠO DIREKTĪVU.
   I NODAĻA
   VISPĀRĪGI NOTEIKUMI
   1. pants
   1.   Šī direktīva izklāsta dzīvnieku veselības nosacījumus, ar kādiem reglamentē mājputnu un inkubējamo olu tirdzniecību Kopienā un to ievešanu no trešām valstīm.
   2.   Šī direktīva neattiecas uz mājputniem, kas paredzēti izstādēm, skatēm vai konkursiem.
   2. pants
   Šajā direktīvā “valsts pilnvarots veterinārārsts” un “trešā valsts” ir valsts pilnvarots veterinārārsts un trešās valstis, kā definēts Padomes Direktīvā 2004/68/EK (2004. gada 26. aprīlis), ar ko nosaka dzīvnieku veselības noteikumus par dažu nagaiņu sugu dzīvu dzīvnieku importu un tranzītu caur Kopienu (8).
   Piemēro arī šādas definīcijas:

               1)

               “mājputni” ir vistas, tītari, pērļu vistiņas, pīles, zosis, paipalas, baloži, fazāni, irbes un skrējējputni (Ratitae), kurus audzē vai tur nebrīvē pavairošanai, gaļas vai olu ražošanai patēriņam vai medījamo resursu atjaunošanai;

               2)

               “inkubējamās olas” ir mājputnu dētās olas cāļu perēšanai;

               3)

               “diennakti vecie cāļi” ir jebkuri mājputni līdz 72 stundu vecumam, kas vēl nav baroti; tomēr muskuspīles (Cairina moschata) vai to krustojumus drīkst barot;

               4)

               “vaislas mājputni” ir 72 stundas veci vai vecāki mājputni, kas ir paredzēti inkubējamo olu ražošanai;

               5)

               “produktīvie mājputni” ir 72 stundas veci vai vecāki mājputni, kurus audzē, lai iegūtu gaļu un/vai olas lietošanai pārtikā (vai medījamo resursu atjaunošanai);

               6)

               “kaujamie mājputni” ir mājputni, kurus pēc ievešanas nosūta tieši uz kautuvi un nokauj pēc iespējas ātrāk, bet ne vēlāk kā 72 stundu laikā;

               7)

               “ganāmpulks” aptver visus mājputnus ar vienādu veselības stāvokli, kas atrodas vienā telpā vai vienā aplokā un veido vienotu epidemioloģisko vienību. Ja mājputni tiek turēti telpās, tas aptver visus putnus, kam ir kopīga gaisa telpa;

               8)

               “saimniecība” ir aprīkota teritorija – kas var ietvert uzņēmumu – kuru izmanto vaislas vai produktīvo mājputnu audzēšanai vai turēšanai;

               9)

               “uzņēmums” nozīmē aprīkotu teritoriju vai teritorijas daļu, kas atrodas vienkopus un tiek izmantota šādām aktivitātēm:

                           a)

                           vaislas mājputnu uzņēmums: uzņēmums, kurā ražo inkubējamās olas vaislas mājputnu audzēšanai;

                           b)

                           produktīvo mājputnu uzņēmums: uzņēmums, kurā ražo inkubējamās olas produktīvo mājputnu audzēšanai;

                           c)

                           putnu audzētava ir:

                                       i)

                                       vaislas mājputnu audzētava, kurā audzē vaislas mājputnus, kas vēl nav sasnieguši reproduktīvo stadiju;
                                       vai

                                       ii)

                                       produktīvo mājputnu audzētava, kurā audzē produktīvos dējējputnus, kas vēl nav sasnieguši olu dēšanas stadiju;

                           d)

                           inkubators: uzņēmums olu inkubācijai un cāļu perēšanai, kas piegādā diennakti vecus cāļus;

               10)

               “veterinārierēdnis” nozīmē veterinārārstu, kuru kompetentā veterinārā iestāde savā pārraudzībā apmācījusi veikt šajā direktīvā paredzētās pārbaudes konkrētā uzņēmumā;

               11)

               “apstiprinātā laboratorija” ir laboratorija, kas atrodas dalībvalsts teritorijā un ko atzinusi kompetentā veterinārā iestāde, kura ņēmusi to savā pārraudzībā, lai tā veiktu šajā direktīvā paredzētos diagnostikas testus;

               12)

               “veselības pārbaude” nozīmē valsts pilnvarota veterinārārsta vai veterinārierēdņa apmeklējumu, lai pārbaudītu visu mājputnu veselības stāvokli kādā uzņēmumā;

               13)

               “slimības, par kurām obligāti jāziņo” nozīmē slimības, kas uzskaitītas V pielikumā;

               14)

               “uzliesmojums” nozīmē uzliesmojumu, kā definēts Padomes Direktīvā 82/894/EEK (1982. gada 21. decembris) par dzīvnieku slimību paziņošanu Kopienā (9);

               15)

               “karantīnas punkts” nozīmē vietu, kur mājputni tiek turēti pilnīgā izolācijā, nošķirti no tiešiem vai netiešiem kontaktiem ar citiem mājputniem, lai nodrošinātu ilglaicīgu V pielikumā uzskaitīto slimību novērošanu un analīžu veikšanu;

               16)

               “sanitārā kaušana” nozīmē visu mājputnu un produktu iznīcināšanu, ja tie ir inficēti vai pastāv aizdomas par inficēšanos, un to veic, izmantojot visus vajadzīgos veselības aizsardzības paņēmienus, tostarp dezinfekciju.

         II NODAĻA
   NOTEIKUMI ATTIECĪBĀ UZ KOPIENAS IEKŠĒJO TIRDZNIECĪBU
   3. pants
   1.   Dalībvalstis līdz 1991. gada 1. jūlijam iesniedz Komisijai plānu ar valstī veicamo īstenošanas pasākumu aprakstu, ko tās plāno ieviest, lai nodrošinātu atbilstību II pielikumā izklāstītajiem noteikumiem par uzņēmumu apstiprināšanu saistībā ar mājputnu un inkubējamo olu tirdzniecību Kopienā.
   Komisija izskata šos plānus. Saskaņā ar 33. panta 2. punktā minēto kārtību tā var apstiprināt plānus vai izdarīt grozījumus vai papildinājumus pirms to apstiprināšanas.
   2.   Saskaņā ar 33. panta 2. punktā minēto kārtību grozījumus vai papildinājumus plānā, kas ir apstiprināts saskaņā ar šī panta 1. punkta otro daļu, var:

               a)

               apstiprināt pēc attiecīgās dalībvalsts lūguma, lai ņemtu vērā izmaiņas dalībvalstī, vai

               b)

               lūgt tos izdarīt, lai ņemtu vērā sasniegumus, kas panākti slimību novēršanā un kontrolē.

         4. pants
   Katra dalībvalsts izraugās valsts references laboratoriju, kas atbild par šajā direktīvā paredzēto diagnostikas metožu koordinēšanu un izmantošanu apstiprinātās laboratorijās tās teritorijā.
   Katra dalībvalsts dara pārējām dalībvalstīm un sabiedrībai pieejamu informāciju par savas valsts references laboratoriju un visām turpmākajām izmaiņām.
   Saskaņā ar 33. panta 2. punktā minēto kārtību var pieņemt sīki izstrādātus noteikumus šā panta vienādai piemērošanai.
   5. pants
   Kopienā tirgo:

               a)

               inkubējamās olas, diennakti vecos cāļus, vaislas mājputnus un produktīvos mājputnus, kas atbilst 6., 15., 18. un 20. pantā izklāstītajiem nosacījumiem. Tiem arī jāatbilst visiem nosacījumiem, kas izriet no 16. un 17. panta.
               Turklāt:

                           i)

                           inkubējamās olas atbilst 8. pantā izklāstītajiem nosacījumiem;

                           ii)

                           diennakti vecie cāļi atbilst 9. pantā izklāstītajiem nosacījumiem;

                           iii)

                           vaislas un produktīvie mājputni atbilst 10. pantā izklāstītajiem nosacījumiem;

               b)

               kaujamos mājputnus, kas atbilst 11., 15., 18. un 20. pantā izklāstītajiem nosacījumiem, kā arī nosacījumiem, kuri izriet no 16. un 17. panta;

               c)

               mājputnus (ieskaitot diennakti vecos cāļus), kas paredzēti medījamo resursu atjaunošanai un atbilst 12., 15., 18. un 20. pantā izklāstītajiem nosacījumiem, kā arī nosacījumiem, kuri izriet no 16. un 17. panta;

               d)

               attiecībā uz salmonelozi Somijai un Zviedrijai paredzētos mājputnus, kas atbilst nosacījumiem, kas paredzēti, ievērojot 13. pantu.

         6. pants
   Inkubējamām olām, diennakti veciem cāļiem, vaislas mājputniem un produktīvajiem mājputniem jābūt no:

               a)

               uzņēmumiem, kas atbilst šādām prasībām:

                           i)

                           tos ir atzinusi kompetentā iestāde un piešķīrusi tiem atšķirības numuru saskaņā ar II pielikuma I nodaļu;

                           ii)

                           nosūtīšanas brīdī uz tiem nedrīkst attiekties nekādi dzīvnieku veselības ierobežojumi, kas skar mājputnus;

                           iii)

                           tie nedrīkst atrasties teritorijā, kurai saskaņā ar Kopienas tiesību aktiem noteikti ierobežojoši pasākumi, jo konstatēts tādas slimības uzliesmojums, pret kuru mājputni ir uzņēmīgi;

               b)

               ganāmpulka, kurā nosūtīšanas brīdī nenovēro mājputnu lipīgo slimību klīniskās pazīmes, un nepastāv nekādas aizdomas par to.

         7. pants
   Katra dalībvalsts izveido un regulāri atjaunina saskaņā ar 6. panta a) punkta i) apakšpunktu apstiprināto uzņēmumu sarakstu ar to atšķirības numuriem un šo sarakstu dara pieejamu pārējām dalībvalstīm un sabiedrībai.
   Saskaņā ar 33. panta 2. punktā minēto kārtību var pieņemt sīki izstrādātus noteikumus šā panta vienādai piemērošanai.
   8. pants
   1.   Nosūtīšanas brīdī jāpārliecinās, ka inkubējamās olas:

               a)

               iegūtas no ganāmpulkiem:

                           i)

                           kuri ilgāk par sešām nedēļām atradās vienā vai vairākos Kopienas uzņēmumos, kā minēts 6. panta a) punkta i) apakšpunktā,

                           ii)

                           kurā mājputni, ja tie vakcinēti, ir vakcinēti saskaņā ar III pielikumā norādītajiem vakcinēšanas nosacījumiem,

                           iii)

                           kurā:

                                       —

                                       72 stundu laikā pirms nosūtīšanas valsts pilnvarots veterinārārsts vai veterinārierēdnis veicis dzīvnieku veselības pārbaudi, un pārbaudes laikā mājputniem nav novērotas lipīgās slimības klīniskās pazīmes un nepastāv aizdomas par šādu slimību, vai

                                       —

                                       valsts pilnvarots veterinārārsts vai veterinārierēdnis veicis ikmēneša veselības pārbaudi, turklāt no pēdējās pārbaudes līdz nosūtīšanai nav pagājusi 31 diena. Izvēloties šo iespēju, valsts pilnvarots veterinārārsts vai veterinārierēdnis pārbauda ganāmpulka veselības stāvokļa ierakstus un novērtē tā pašreizējo veselības stāvokli, izmantojot jaunāko informāciju, ko sniedz persona, kura aprūpējusi ganāmpulku 72 stundu laikā pirms nosūtīšanas. Ja ieraksti vai cita informācija rada aizdomas par slimību, valsts pilnvarots veterinārārsts vai veterinārierēdnis veic ganāmpulka dzīvnieku veselības pārbaudi, lai izslēgtu mājputnu lipīgo slimības iespējamību;

               b)

               marķētas saskaņā ar Regulu (EK) Nr. 617/2008;

               c)

               dezinficētas saskaņā ar valsts pilnvarota veterinārārsta norādījumiem.

         2.   Ja ganāmpulku, no kura iegūst inkubējamās olas, olu inkubācijas laikā skar mājputnu lipīgās slimības, kas izplatās ar olu starpniecību, par to paziņo attiecīgajam inkubatoram un iestādei vai iestādēm, kuras ir atbildīgas par šo inkubatoru un olu izcelsmes ganāmpulku.
   9. pants
   Diennakti veci cāļi:

               a)

               ir izperēti no inkubējamām olām, kas atbilst 6. un 8. panta prasībām;

               b)

               atbilst III pielikumā norādītajiem vakcinēšanas nosacījumiem, ja tie ir vakcinēti;

               c)

               nosūtīšanas brīdī ir veseli, neuzrādot nekādas slimības pazīmes, pamatojoties uz II pielikuma II nodaļas B daļas 2. punkta g) un h) apakšpunktu.

         10. pants
   Nosūtīšanas brīdī jāpārliecinās, ka vaislas mājputni un produktīvie mājputni atbilst šādām prasībām:

               a)

               tie ir ilgāk par sešām nedēļām turēti vienā vai vairākos Kopienas uzņēmumos, kā tie definēti 6. panta a) punkta i) apakšpunktā;

               b)

               tie atbilst III pielikumā norādītajiem vakcinēšanas nosacījumiem, ja tie ir vakcinēti;

               c)

               48 stundu laikā pirms nosūtīšanas valsts pilnvarots veterinārārsts vai veterinārierēdnis tiem ir veicis veselības pārbaudi, un pārbaudes laikā tiem nav novērotas mājputnu lipīgai slimībai raksturīgas klīniskās pazīmes un nepastāv aizdomas par šādu slimību.

         11. pants
   Nosūtīšanas brīdī kaujamajiem mājputniem jābūt no saimniecības:

               a)

               kurā tie turēti kopš izšķilšanās vai vismaz ilgāk par 21 dienu;

               b)

               uz kuru neattiecas dzīvnieku veselības ierobežojumi, kas skar mājputnus;

               c)

               ja ganāmpulka veselības pārbaudē, ko valsts pilnvarots veterinārārsts vai veterinārierēdnis veicis piecu dienu laikā pirms kaujamo mājputnu nosūtīšanas, nav novērotas mājputnu lipīgai slimībai raksturīgas klīniskās pazīmes un nepastāv aizdomas par šādu slimību;

               d)

               kura neatrodas teritorijā, kurai saskaņā ar Kopienas tiesību aktiem noteikti ierobežojoši pasākumi, jo konstatēts tādas slimības uzliesmojums, pret kuru mājputni ir uzņēmīgi.

         12. pants
   1.   Nosūtīšanas brīdī 72 stundas veciem mājputniem, kas paredzēti medījamo resursu atjaunošanai, jābūt no saimniecības:

               a)

               kurā tie atradās kopš šķilšanās vai ilgāk nekā 21 dienu, un divu nedēļu laikā pirms nosūtīšanas tie nav bijuši saskarē ar jaunatvestiem mājputniem;

               b)

               uz kuru neattiecas nekādi veselības ierobežojumi, kas piemērojami mājputniem;

               c)

               kurā ganāmpulka veselības pārbaudē, ko 48 stundu laikā pirms nosūtīšanas veicis valsts pilnvarots veterinārārsts vai vaterinārierēdnis, nav novērotas mājputnu lipīgai slimībai raksturīgas klīniskās pazīmes un nepastāv aizdomas par šādu slimību;

               d)

               kura neatrodas teritorijā, kurai saskaņā ar Kopienas tiesību aktiem noteikts aizliegums, jo konstatēts tādas slimības uzliesmojums, pret kuru mājputni ir uzņēmīgi.

         2.   Direktīvas 6. pants neattiecas uz 1. punktā minētajiem mājputniem.
   13. pants
   1.   Attiecībā uz salmonelozi un serotipiem, kas nav minēti II pielikuma III nodaļas A daļā, mājputnu sūtījumus nokaušanai Somijā un Zviedrijā izcelsmes vietā izlases veidā pakļauj mikrobioloģiskam testam saskaņā ar Padomes Lēmumu 95/410/EK (1995. gada 22. jūnijs), ar ko nosaka Somijai un Zviedrijai paredzēto kaušanai domāto mājputnu paraugu ņemšanas noteikumus mikrobioloģiskajai testēšanai, ko veic izcelsmes uzņēmumā (10).
   2.   Šā panta 1. punktā minēto testu diapazonu un lietojamās metodes nosaka, ņemot vērā Eiropas Pārtikas nekaitīguma iestādes atzinumu un darbības programmu, kas Somijai un Zviedrijai jāiesniedz Komisijai.
   3.   Šā panta 1. punktā minēto testu neveic kaujamiem mājputniem no saimniecības, kas pakļauta programmai, kuru atzīst par līdzvērtīgu 2. punktā minētajai programmai saskaņā ar 33. panta 2. punktā minēto kārtību.
   14. pants
   1.   Direktīvas 5. līdz 11. un 18. panta prasības nepiemēro mājputnu un inkubējamo olu tirdzniecībai Kopienas iekšienē attiecībā uz preču partijām, kas ietver mazāk par 20 vienībām, ar noteikumu, ka tās atbilst šī panta 2. punktam.
   2.   Šā panta 1. punktā minētajiem mājputniem un inkubējamām olām, nosūtīšanas brīdī jābūt no ganāmpulkiem:

               a)

               kas atrodas Kopienā kopš izšķilšanās vai vismaz trīs pēdējos mēnešus;

               b)

               kas nosūtīšanas brīdī neuzrāda mājputnu lipīgo slimību klīniskās pazīmes;

               c)

               atbilst III pielikumā norādītajiem vakcinēšanas nosacījumiem, ja tie vakcinēti;

               d)

               uz kuriem neattiecas dzīvnieku veselības ierobežojumi, kas skar mājputnus;

               e)

               neatrodas teritorijā, kurai saskaņā ar Kopienas tiesību aktiem noteikti ierobežojoši pasākumi, jo konstatēts tādas slimības uzliesmojums, pret kuru mājputni ir uzņēmīgi. tie nedrīkst atrasties teritorijā, kurai Kopienas tiesību aktos noteikti ierobežojoši pasākumi, jo konstatēts tādas slimības uzliesmojums, pret kuru mājputni ir uzņēmīgi
               Saskaņā ar II pielikuma III nodaļas nosacījumiem pēdējā mēnesī pirms nosūtīšanas visi putni uzrāda negatīvus rezultātus seroloģiskajās reakcijās ar Salmonella pullorum un Salmonella gallinarum antivielām. Kas attiecas uz inkubējamajām olām vai diennakti veciem cāļiem, izcelsmes ganāmpulks pēdējos trīs mēnešos pirms nosūtīšanas jāpārbauda seroloģiski attiecībā uz Salmonella pullorum un Salmonella gallinarum, lai nodrošinātu infekcijas noteikšanu ar 95 % ticamību, ja tās izplatība ir 5 %.

         3.   Šā panta 1. un 2. punkta noteikumus nepiemēro sūtījumiem, kuros ir skrējējputni vai inkubējamas skrējējputnu olas.
   15. pants
   1.   Gadījumā, ja mājputnu vai inkubējamu olu sūtījumi no dalībvalstīm vai dalībvalstu reģioniem, kur mājputnus vakcinē pret Ņūkāslas slimību, tiek ievesti dalībvalstī vai dalībvalsts reģionā, kura statuss noteikts saskaņā ar 2. punktu, piemēro šādus noteikumus:

               a)

               inkubējamās olas ir no ganāmpulkiem, kuru mājputni:

                           i)

                           nav vakcinēti vai

                           ii)

                           ir vakcinēti ar inaktivētu vakcīnu, vai

                           iii)

                           ir vakcinēti ar dzīvu vakcīnu ar noteikumu, ka vakcinācija veikta vismaz 30 dienas pirms inkubējamo olu savākšanas;

               b)

               diennakti veci cāļi (to skaitā cāļi, kas paredzēti medījamo resursu atjaunošanai) nav vakcinēti pret Ņūkāslas slimību, un tie ir no:

                           i)

                           inkubējamām olām, kas atbilst a) apakšpunkta nosacījumiem, un

                           ii)

                           no tāda inkubatora, kura darbība ir tāda, ka laika un vietas ziņā ir nodrošināta šādu olu pilnīgi atsevišķa inkubācija no olām, kas neatbilst a) apakšpunkta nosacījumiem;

               c)

               vaislas un gaļas mājputni:

                           i)

                           nav vakcinēti pret Ņūkāslas slimību un

                           ii)

                           tie 14 dienas pirms nosūtīšanas ir izolēti vai nu saimniecībā, vai karantīnas punktā valsts pilnvarota veterinārārsta uzraudzībā. Šajā sakarā mājputni attiecīgi izcelsmes saimniecībā vai karantīnas punktā nedrīkst būt vakcinēti pret Ņūkāslas slimību 21 dienu pirms nosūtīšanas, un šajā laikā neviens putns, kas nav paredzēts nosūtīšanai, nedrīkst būt ievests saimniecībā vai karantīnas punktā; turklāt karantīnas punktos nedrīkst veikt vakcinācijas, un

                           iii)

                           14 dienu laikā pirms nosūtīšanas tiem ar negatīviem rezultātiem jābūt veiktai reprezentatīvai seroloģiskai pārbaudei, nosakot Ņūkāslas slimības antivielas saskaņā ar sīki izstrādātiem noteikumiem, kas pieņemti saskaņā ar 33. panta 2. punktā minēto kārtību;

               d)

               kaujamie mājputni ir no šādiem ganāmpulkiem:

                           i)

                           ja to mājputni nav vakcinēti pret Ņūkāslas slimību, tad tie atbilst c) apakšpunkta iii) daļas prasībām;

                           ii)

                           ja to mājputni ir vakcinēti, tad 14 dienu laikā pirms nosūtīšanas to reprezentatīvam paraugam veikts tests, izolējot Ņūkāslas slimības vīrusu, atbilstīgi sīki izstrādātiem noteikumiem, kas pieņemti saskaņā ar 33. panta 2. punktā minēto kārtību.

         2.   Ja kāda dalībvalsts vai tās reģions, vai reģioni vēlas panākt, ka tur nav jāveic vakcinēšana pret Ņūkāslas slimību, tie var iesniegt programmu saskaņā ar 16. panta 1. punkta nosacījumiem.
   Komisija izvērtē dalībvalstu iesniegtās programmas. Programmas var apstiprināt saskaņā ar kritērijiem, kas minēti 16. panta 1. punktā, ievērojot 33. panta 2. punktā minēto kārtību. Ievērojot to pašu kārtību, var noteikt vispārīgas vai konkrētas papildu garantijas, kas var būt nepieciešamas Kopienas iekšējā tirdzniecībā.
   Ja dalībvalsts vai dalībvalsts reģions uzskata, ka tas ir panācis stāvokli, kad nav jāveic vakcinēšana pret Ņūkāslas slimību, var iesniegt pieteikumu Komisijai, lai tā saskaņā ar 33. panta 2. punktā minēto kārtību piešķir tam statusu, kas neparedz vakcinēšanu pret Ņūkāslas slimību.
   Piešķirot dalībvalstij vai reģionam statusu, kas neparedz vakcinēšanu pret Ņūkāslas slimību, ir jāņem vērā 17. panta 1. punktā minētie dati un, jo īpaši, šādi kritēriji:

               a)

               pēdējo 12 mēnešu laikā pret Ņūkāslas slimību nedrīkst vakcinēt mājputnus, tas neattiecas uz pasta baložu obligāto vakcinēšanu, kas minēta Padomes Direktīvas 92/66/EEK (1992. gada 14. jūlijs), ar ko ievieš Kopienas pasākumus Ņūkāslas slimības kontrolei (11), 17. panta 3. punktā;

               b)

               vaislas ganāmpulki vismaz vienreiz gadā seroloģiski jāapseko, lai nodrošinātos pret Ņūkāslas slimību, ievērojot sīki izstrādātos noteikumus, kas pieņemti saskaņā ar 33. panta 2. punktā minēto kārtību;

               c)

               saimniecībā nedrīkst atrasties mājputni, kas pēdējo 12 mēnešu laikā vakcinēti pret Ņūkāslas slimību, tas neattiecas uz pasta baložiem, kuri vakcinēti saskaņā ar Direktīvas 92/66/EEK 17. panta 3. punktu.

         3.   Komisija, ievērojot 33. panta 2. punktā minēto kārtību, var atsaukt statusu, kas neparedz vakcinēšanu pret Ņūkāslas slimību, ja:

               a)

               ir uzliesmojusi bīstama Ņūkāslas slimības epizootija, ko neizdodas apkarot;

               b)

               vai ir atcelti likumā noteiktie ierobežojumi, kas aizliedz sistemātiski veikt profilaktisku vakcinēšanu pret Ņūkāslas slimību.

         16. pants
   1.   Ja dalībvalsts izstrādā vai ir izstrādājusi brīvprātīgu vai obligātu slimības uzraudzības programmu, kas skar mājputnus, tā var iesniegt šo programmu Komisijā, īpaši norādot:

               a)

               slimības izplatību savā teritorijā;

               b)

               programmas mērķus, ņemot vērā slimības nozīmi un iespējas gūt labumus no programmas, saistībā ar tās izmaksām;

               c)

               ģeogrāfisko rajonu, kurā īstenos šo programmu;

               d)

               kategorijas, kuras piešķirs mājputnu uzņēmumiem, rādītājus, kas jāsasniedz katrā kategorijā, un izmantojamās analīžu metodes;

               e)

               programmas pārraudzības procedūras;

               f)

               kā būtu jārīkojas, ja kādu iemeslu dēļ uzņēmums zaudē savu kategoriju;

               g)

               pasākumus, kas būtu veicami, ja analīžu rezultāti, kas iegūti saskaņā ar programmas prasībām, ir pozitīvi.

         2.   Komisija izskata dalībvalstu piedāvātās programmas. Programmas apstiprina atbilstīgi 1. punktā minētajiem kritērijiem saskaņā ar 33. panta 2. punktā minēto kārtību. Jebkuras vispārējas vai konkrētas papildu garantijas, kas var būt vajadzīgas Kopienas iekšējai tirdzniecībai, var noteikt saskaņā ar to pašu kārtību. Šīs garantijas nepārsniedz garantijas, ko pieprasa dalībvalsts savā teritorijā.
   3.   Dalībvalstu iesniegtās programmas var grozīt vai papildināt saskaņā ar 33. panta 2. punktā minēto kārtību. Grozījumus vai papildinājumus programmām, kas jau ir apstiprinātas, vai garantijām, kas ir noteiktas saskaņā ar šī panta 2. punktu, var apstiprināt saskaņā ar to pašu kārtību.
   17. pants
   1.   Ja dalībvalsts uzskata, ka tās teritorija vai daļa tās teritorijas ir brīva no kādas slimības, pret kuru mājputni ir uzņēmīgi, tā iesniedz Komisijā attiecīgo dokumentāciju, kas to apstiprina, īpaši izklāstot:

               a)

               slimības būtību un tās izplatības vēsturi šajā dalībvalstī;

               b)

               uzraudzības kontroles rezultātus, kas pamatojas uz seroloģiskajiem, mikrobioloģiskajiem vai patologanatomiskajiem izmeklējumiem un uz faktu, ka par slimību saskaņā ar likumu jāziņo kompetentajām iestādēm;

               c)

               cik ilgā laikā veikta uzraudzība;

               d)

               vajadzības gadījumā, cik ilgā laikā pastāv aizliegums vakcinēt pret šo slimību, kā arī minot attiecīgo ģeogrāfisko rajonu, kuru skar aizliegums;

               e)

               priekšdarbus, lai pārbaudītu, ka attiecīgais rajons arī turpmāk ir brīvs no šīs slimības.

         2.   Komisija izskata dalībvalstu iesniegto dokumentāciju. Vispārējas vai konkrētas papildu garantijas, kas var būt vajadzīgas Kopienas iekšējai tirdzniecībai, var noteikt saskaņā ar 33. panta 2. punktā minēto kārtību. Šīs garantijas nepārsniedz garantijas, ko pieprasa dalībvalsts savā teritorijā.
   3.   Attiecīgās dalībvalstis ziņo Komisijai par visām sīkām izmaiņām, kas norādītas 1. punktā. Garantijas, kas noteiktas saskaņā ar 2. punktu, sakarā ar šo paziņošanu var grozīt vai atcelt saskaņā ar 33. panta 2. punktā minēto kārtību.
   18. pants
   1.   Diennakti vecos cāļus un inkubējamās olas pārvadā:

               a)

               agrāk neizmantotās šim nolūkam īpaši paredzētās vienreizlietojamās kastēs, kuras pēc tam jāiznīcina; vai

               b)

               kastēs, ko drīkst atkārtoti izmantot, ja tos iepriekš iztīra un dezinficē.

         2.   Jebkurā gadījumā kastes, kas minētas 1. punktā:

               a)

               drīkst izmantot tikai vienas sugas/šķirnes, kategorijas un veida mājputnu diennakti veco cāļu vai inkubējamo olu pārvadāšanai, kuri iegūti vienā uzņēmumā;

               b)

               marķē, norādot:

                           i)

                           izcelsmes dalībvalsti un reģionu;

                           ii)

                           izcelsmes uzņēmuma apstiprinājuma numuru, kā to paredz II pielikuma I nodaļas 2. punkts;

                           iii)

                           cāļu vai olu skaitu katrā kastē;

                           iv)

                           mājputnu sugu/šķirni, pie kuras pieder olas vai cāļi.

         3.   Kastes ar diennakti veciem cāļiem vai inkubējamām olām var apvienot pārvadāšanai attiecīgos konteineros. Tādējādi apvienotu kastu skaits un 2. punkta b) apakšpunktā minētie norādījumi ir uzrakstīti uz šiem konteineriem.
   4.   Vaislas vai produktīvos putnus pārvadā redeļu kastēs vai sprostos:

               a)

               kuros atrodas tikai vienas sugas, kategorijas un tipa mājputni, kas nāk no viena uzņēmuma;

               b)

               uz tiem ir izcelsmes uzņēmuma apstiprinājuma numurs, kā to paredz II pielikuma I nodaļas 2. punkts.

         5.   Vaislas un produktīvos putnus, kā arī diennakti vecos cāļus nogādā bez kavēšanās saņēmējā uzņēmumā, tiem nenonākot saskarsmē ar citiem dzīviem putniem, izņemot vaislas un produktīvos mājputnus vai diennakti vecos cāļus, kas atbilst šajā direktīvā izklāstītajiem nosacījumiem.
   Kaujamos mājputnus nogādā bez kavēšanās saņēmējā uzņēmumā, tiem nenonākot saskarsmē ar citiem mājputniem, izņemot kaujamos mājputnus, kas atbilst šajā direktīvā izklāstītajiem nosacījumiem.
   Mājputnus, kas paredzēti medījamo resursu atjaunošanai bez kavēšanās nogādā galapunktā, lai tie nenonāktu saskarē ar citiem mājputniem, izņemot putnus, kuri paredzēti medījamo resursu atjaunošanai un atbilst šajā direktīvā izklāstītajiem nosacījumiem.
   6.   Redeļu kastes, sprosti un transporta līdzekļi ir konstruēti tā, lai:

               a)

               pārvadājot izslēgtu ekskrementu zudumus un samazinātu līdz minimumam spalvu zudumus;

               b)

               tie ļautu apskatīt mājputnus;

               c)

               tie būtu tīrāmi un dezinficējami.

         7.   Transporta līdzekļus un, ja tie nav vienreiz izmantojami, konteinerus, redeļu kastes un sprostus pirms iekraušanas un izkraušanas tīra un dezinficē saskaņā ar attiecīgās dalībvalsts kompetentās iestādes norādījumiem.
   19. pants
   Mājputnus, kas minēti 18. panta 5. punktā, drīkst pārvadāt caur apvidiem, kas inficēti ar putnu gripu vai Ņūkāslas slimību, tikai pa maģistrāles ceļiem vai pa dzelzceļu.
   20. pants
   Veicot mājputnu un inkubējamo olu tirdzniecību starp dalībvalstīm, pārvadājot tos uz galamērķi, tiem klāt ir veselības sertifikāts:

               a)

               kas atbilst attiecīgajam paraugam, kas paredzēts IV pielikumā, aizpildīts saskaņā ar Komisijas Regulu (EK) Nr. 599/2004 (2004. gada 30. marts) par vienota parauga sertifikāta un inspekcijas ziņojuma ieviešanu Kopienas iekšējā tirdzniecībā ar dzīvniekiem un dzīvnieku izcelsmes produktiem (12);

               b)

               ko parakstījis valsts pilnvarots veterinārārsts;

               c)

               kas ir sastādīts iekraušanas dienā nosūtītājas dalībvalsts oficiālajā valodā vai valodās un saņēmējas dalībvalsts oficiālajā valodā vai valodās;

               d)

               kas ir derīgs piecas dienas;

               e)

               kam ir viena lapa;

               f)

               kas parasti sagatavots vienam saņēmējam;

               g)

               kam ir zīmogs un paraksts, kas pēc krāsas atšķiras no sertifikāta.

         21. pants
   Saņēmējas dalībvalstis drīkst, saskaņā ar vispārējām Līguma prasībām, piešķirt vienai vai vairākām nosūtītājām dalībvalstīm vispārējās atļaujas vai atļaujas, kas skar konkrētus gadījumus un kas atļauj ievest to teritorijā mājputnus un inkubējamās olas bez sertifikāta, ko paredz 20. pants.
   III NODAĻA
   NOTEIKUMI PREČU IEVEŠANAI NO TREŠĀM VALSTĪM
   22. pants
   Mājputni un inkubējamās olas, kas ievestas Kopienā, atbilst 23. līdz 26. pantā izklāstītajiem nosacījumiem.
   23. pants
   1.   Mājputnu un inkubējamo olu izcelsme ir trešā valstī vai trešās valsts daļā, kas ir ietverta sarakstā, ko sagatavojusi Komisija saskaņā ar 33. panta 2. punktā minēto kārtību. Šo sarakstu var papildināt vai grozīt saskaņā ar 33. panta 3. punktā minēto kārtību.
   2.   Lemjot par to, vai trešā valsts vai tās daļa ir iekļaujama 1. punktā minētajā sarakstā, īpaši ņem vērā:

               a)

               mājputnu, citu mājlopu un savvaļas dzīvnieku veselības stāvokli trešā valstī, īpašu vērību pievēršot eksotiskām dzīvnieku slimībām un veselības stāvoklim apkārtējā teritorijā, kur tas var apdraudēt sabiedrības vai dzīvnieku veselību dalībvalstī;

               b)

               to, cik regulāri un ātri trešā valsts piegādā informāciju sakarā ar dzīvnieku lipīgo slimību izplatību savā teritorijā, it īpaši ja tas skar slimības, kas ietvertas Pasaules dzīvnieku veselības organizācijas (OIE) A un B sarakstā;

               c)

               valstī pastāvošos noteikumus dzīvnieku slimību profilaksei un kontrolei;

               d)

               veterināro dienestu struktūru valstī un to pilnvaras;

               e)

               pasākumu organizēšana un īstenošana, veicot dzīvnieku lipīgo slimību profilaksi un kontroli;

               f)

               garantijas, kuras trešā valsts var sniegt, nodrošinot atbilstību šai direktīvai;

               g)

               atbilstību Kopienas noteikumiem par hormoniem un atliekām.

         3.   Šā panta 1. punktā minēto sarakstu un jebkurus tajā veiktus grozījumus publicē Eiropas Savienības Oficiālajā Vēstnesī.
   24. pants
   1.   Mājputni un inkubējamās olas tiek ievestas no trešām valstīm:

               a)

               kuru likumi paredz ziņot par tādām slimībām kā putnu gripa un Ņūkāslas slimība, kā tās attiecīgi definētas Padomes Direktīvā 2005/94/EK (2005. gada 20. decembris), ar ko paredz Kopienas pasākumus putnu gripas kontrolei (13), un Direktīvā 92/66/EEK;

               b)

               kurās nav sastopama putnu gripa un Ņūkāslas slimība,
               vai
               kuras, lai arī tās nav brīvas no šīm slimībām, veic pasākumus to apkarošanai, kas vismaz ir līdzvērtīgi attiecīgajiem Direktīvā 2005/94/EK un 92/66/EEK noteiktajiem pasākumiem.

         2.   Komisija, ievērojot 33. panta 2. punktā minēto kārtību, var nolemt, ka šā panta 1. punktā ietvertie nosacījumi ir piemērojami tikai daļai trešās valsts teritorijas.
   25. pants
   1.   Mājputnus un inkubējamās olas drīkst ievest no trešās valsts teritorijas vai no daļas trešās valsts teritorijas, kas ietverta sarakstā, kurš ir sastādīts saskaņā ar 23. panta 1. punktu, tikai tad, ja tie nāk no ganāmpulkiem, kas:

               a)

               pirms nosūtīšanas bez pārtraukuma turēti šīs valsts attiecīgajā teritorijā vai tās teritorijas daļā kādu laiku, kura ilgums jānosaka saskaņā ar 33. panta 2. punktā minēto kārtību;

               b)

               atbilst dzīvnieku veselības nosacījumiem, kas pieņemti saskaņā ar 33. panta 2. punktā minēto kārtību mājputnu un inkubējamo olu ievešanai no minētās valsts. Šie nosacījumi var būt dažādi atkarībā no mājputnu sugas vai kategorijas.

         2.   Dzīvnieku veselības nosacījumus formulē, pamatojoties uz II nodaļā izklāstītajiem noteikumiem un tai atbilstīgajiem pielikumiem. Saskaņā ar 33. panta 2. punktā minēto kārtību, izņēmumus var piešķirt, skatot katru atsevišķu gadījumu, ja attiecīgā trešā valsts piedāvā līdzīgas dzīvnieku veselības garantijas, kas ir vismaz līdzvērtīgas.
   26. pants
   1.   Mājputniem un inkubējamām olām klāt ir sertifikāts, ko sastāda un paraksta valsts pilnvarots veterinārārsts trešā eksportētājvalstī.
   Sertifikāts:

               a)

               ir izsniegts dienā, kad veic iekraušanu tālākai nosūtīšanai saņēmējai dalībvalstij;

               b)

               ir sastādīts saņēmējas dalībvalsts valsts valodā vai valodās;

               c)

               ir klāt sūtījumam oriģinālā;

               d)

               apliecina faktu, ka mājputni vai inkubējamās olas atbilst šīs direktīvas prasībām un prasībām, kas pieņemtas, ievērojot šo direktīvu attiecībā uz preču ievešanu no trešām valstīm;

               e)

               ir derīgs piecas dienas;

               f)

               ir uz vienas lapas;

               g)

               ir adresēts vienam saņēmējam;

               h)

               ir ar zīmogu un parakstu, kas pēc krāsas atšķiras no sertifikāta.

         2.   Sertifikāts, kas minēts 1. punktā, atbilst paraugam, kas izveidots saskaņā ar 33. panta 2. punktā minēto kārtību.
   27. pants
   Pārbaudes uz vietas veic dalībvalsts un Komisijas veterinārie eksperti, lai nodrošinātu, ka visas šīs direktīvas prasības tiek veiksmīgi ievērotas.
   Dalībvalstu ekspertus, kas atbild par šīm pārbaudēm, ieceļ Komisija pēc dalībvalstu priekšlikumiem.
   Pārbaudes veic Kopienas vārdā, un tā sedz šo pārbaužu izmaksas.
   Pārbaužu biežumu un pārbaužu norisi nosaka saskaņā ar 33. panta 2. punktā minēto kārtību.
   28. pants
   1.   Komisija saskaņā ar 33. panta 3. punktā minēto kārtību var lemt, vai imports no trešās valsts vai no trešās valsts daļas ir atļauts tikai dažām sugām, inkubējamām olām, vaislas mājputniem vai produktīvajiem mājputniem, kaujamiem mājputniem vai mājputniem, kas paredzēti īpašiem mērķiem.
   2.   Komisija saskaņā ar 33. panta 2. punktā minēto kārtību var paredzēt, ka importētie mājputni, inkubējamās olas vai mājputni, kas inkubēti no importētām olām, jātur karantīnā vai izolēti ne ilgāk par diviem mēnešiem.
   29. pants
   Neatkarīgi no 22., 24., 25. un 26. panta Komisija saskaņā ar 33. panta 2. punktā minēto kārtību katrā atsevišķā gadījumā var nolemt atļaut importēt mājputnus un inkubējamās olas no trešām valstīm, ja šāds imports nav pretrunā ar 22., 24., 25. un 26. panta noteikumiem. Sīki izstrādātus noteikumus par šādu importu izstrādā tajā pat laikā saskaņā ar šo pašu kārtību. Šādi noteikumi nodrošina dzīvnieku veselības garantijas, kas ir vismaz līdzvērtīgas II nodaļā paredzētajām dzīvnieku veselības garantijām, un ir saistītas ar obligātu karantīnu un pārbaudi attiecībā uz putnu gripu, Ņūkāslas slimību un jebkuru citu attiecīgu slimību.
   30. pants
   Pēc ievešanas saņēmējā dalībvalstī kaujamus mājputnus pēc iespējas ātrāk nogādā tieši kautuvē nokaušanai.
   Neierobežojot nekādus īpašus nosacījumus, kas var būt pieņemti saskaņā ar 33. panta 3. punktā minēto kārtību, saņēmējas dalībvalsts kompetentā iestāde var dzīvnieku veselības apsvērumu dēļ izraudzīties kautuvi, uz kuru nosūta mājputnus.
   IV NODAĻA
   VISPĀRĪGI NOTEIKUMI
   31. pants
   Kopienas iekšējai tirdzniecībai Padomes Direktīvā 89/662/EEK (1989. gada 11. decembris) par veterinārajām pārbaudēm Kopienas iekšējā tirdzniecībā, lai izveidotu iekšējo tirgu (14), paredzētos aizsargpasākumus piemēro mājputniem un inkubējamām olām.
   32. pants
   Direktīvā 90/425/EEK paredzētos veterinārās kontroles noteikumus piemēro mājputnu un inkubējamo olu tirdzniecībai Kopienā.
   33. pants
   1.   Komisijai palīdz Pastāvīgā pārtikas aprites un dzīvnieku veselības komiteja (turpmāk tekstā “Komiteja”), kas izveidota saskaņā ar Eiropas Parlamenta un Padomes Regulas (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (15), 58. pantu.
   2.   Ja ir atsauce uz šo punktu, piemēro Lēmuma 1999/468/EK 5. un 7. pantu.
   Lēmuma 1999/468/EK 5. panta 6. punktā noteiktais termiņš ir trīs mēneši.
   3.   Ja ir atsauce uz šo punktu, piemēro Lēmuma 1999/468/EK 5. un 7. pantu.
   Lēmuma 1999/468/EK 5. panta 6. punktā noteiktais termiņš ir 15 dienas.
   34. pants
   Par grozījumiem I līdz V pielikumā, jo īpaši, lai tos piemērotu izmaiņām diagnostikas metodēs un atsevišķu slimību dažādai nozīmei ekonomikā, lemj saskaņā ar 33. panta 2. punktā minēto kārtību.
   35. pants
   Dalībvalstis dara Komisijai zināmus to tiesību aktu noteikumus, ko tās pieņēmušas jomā, uz kuru attiecas šī direktīva.
   36. pants
   Direktīvu 90/539/EEK, kurā grozījumi izdarīti ar VI pielikuma A daļā minētajiem aktiem, atceļ, neskarot dalībvalstu pienākumus attiecībā uz termiņiem VI pielikuma B daļā minēto direktīvu transponēšanai valsts tiesību aktos.
   Atsauces uz atcelto direktīvu uzskata par atsaucēm uz šo direktīvu un tās lasa saskaņā ar atbilstības tabulu VII pielikumā.
   37. pants
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   To piemēro no 2010. gada 1. janvāra.
   38. pants
   Šī direktīva ir adresēta dalībvalstīm.

      Briselē, 2009. gada 30. novembris

            Padomes vārdā

            priekšsēdētājs

         S. O. LITTORIN

      (1)  2009. gada 20. oktobra Atzinums (Oficiālajā Vēstnesī vēl nav publicēts).

      (2)  OV L 303, 31.10.1990., 6. lpp.

      (3)  Sk. VI pielikuma A daļu.

      (4)  OV L 299, 16.11.2007., 1. lpp.

      (5)  OV L 168, 28.6.2008., 5. lpp.

      (6)  OV L 224, 18.8.1990., 29. lpp.

      (7)  OV L 184, 17.7.1999., 23. lpp.

      (8)  OV L 139, 30.4.2004., 321. lpp.

      (9)  OV L 378, 31.12.1982., 58. lpp.

      (10)  OV L 243, 11.10.1995., 25. lpp.

      (11)  OV L 260, 5.9.1992., 1. lpp.

      (12)  OV L 94, 31.3.2004., 44. lpp.

      (13)  OV L 10, 14.1.2006., 16. lpp.

      (14)  OV L 395, 30.12.1989., 13. lpp.

      (15)  OV L 31, 1.2.2002., 1. lpp.

      I PIELIKUMS
      Saskaņā ar 4. pantu izraudzītās putnu slimību valsts references laboratorijas katrā dalībvalstī ir atbildīgas par šajā direktīvā paredzēto diagnostikas metožu koordinēšanu. Tādēļ:

                  a)

                  tās var apgādāt apstiprinātās laboratorijas ar reaģentiem, kas ir vajadzīgi diagnostikas analīzēm;

                  b)

                  tās uzrauga izmantojamo reaģentu kvalitāti laboratorijās, kas apstiprinātas, lai veiktu diagnostikas analīzes, kā noteikts šajā direktīvā;

                  c)

                  tās periodiski organizē salīdzinošos testus.

      II PIELIKUMS
      UZŅĒMUMU APSTIPRINĀŠANA
      I NODAĻA
      VISPĀRĪGI NOTEIKUMI
      1.   Lai saņemtu kompetentās iestādes apstiprinājumu tirdzniecībai Kopienā, uzņēmumiem:

                  a)

                  jāatbilst II nodaļā izklāstītajiem nosacījumiem attiecībā uz telpu aprīkojumu un darba kārtību;

                  b)

                  jāīsteno un jāievēro slimību uzraudzības programma, ko apstiprinājusi kompetentā centrālā veterinārā iestāde, ņemot vērā III nodaļas prasības;

                  c)

                  jānodrošina aprīkotas telpas d) apakšpunktā uzskaitīto darbību veikšanai;

                  d)

                  jāpakļaujas kompetentās veterinārās iestādes pārraudzībai sakarā ar dzīvnieku veselības uzraudzību organizētā veidā. Šāda uzraudzība jo īpaši ietver:

                              —

                              vismaz vienu valsts pilnvarota veterinārārsta apskates apmeklējumu gadā un papildu pārbaudes, lai pārbaudītu higiēnas prasību ievērošanu un uzņēmuma darbības atbilstību nosacījumiem saskaņā ar II nodaļas noteikumiem,

                              —

                              putnkopja veiktu informācijas vākšanu, kas ir vajadzīga kompetentajai veterinārajai iestādei, lai nepārtraukti uzraudzītu veselības stāvokli uzņēmumā;

                  e)

                  jātur tikai mājputni.

            2.   Kompetentā iestāde katram uzņēmumam, kas atbilst 1. punktā izklāstītajiem nosacījumiem, piešķir atšķirības numuru, kurš var sakrist ar numuru, kas ir piešķirts, ievērojot Regulu (EK) Nr. 1234/2007.
      II NODAĻA
      TELPAS UN DARBĪBAS VEIDS
      Vaislas mājputnu, produktīvo mājputnu un cāļu audzēšanas uzņēmumi
      1.   Telpas

                  a)

                  Telpu atrašanās vietai un izvietojumam jābūt atbilstīgam ražošanas veidam, nodrošinot to, lai nepieļautu slimību ievazāšanu vai, ja tā ir uzliesmojusi, lai to varētu apturēt. Ja uzņēmumā izvietotas vairākas mājputnu sugas, tām jābūt stingri nodalītām.

                  b)

                  Telpās jānodrošina labi higiēnas apstākļi un veselības uzraudzība.

                  c)

                  Aprīkojumam jābūt atbilstīgam ražošanas veidam un tādam, kas ļauj uzkopt un dezinficēt telpas, kā arī transporta līdzekļus mājputnu un olu pārvadāšanai vispiemērotākajā vietā.

            2.   Audzēšana

                  a)

                  Audzēšanas paņēmieniem jābalstās, cik tas ir iespējams, uz “aizsargātās audzēšanas” principu un uz “visi iekšā/visi ārā” principu. Uzkopšana, dezinfekcija un ganāmpulka likvidācija jāveic starp putnu partijām.

                  b)

                  Vaislas mājputnu, produktīvo mājputnu un cāļu audzēšanas uzņēmumos jābūt mājputniem tikai:

                              —

                              no pašu uzņēmuma, un/vai

                              —

                              no citiem vaislas mājputnu, produktīvo mājputnu un cāļu audzēšanas uzņēmumiem Kopienā, kas ir apstiprināti saskaņā ar 6. panta a) apakšpunkta i) daļu, un/vai

                              —

                              ievestiem no trešām valstīm saskaņā ar šo direktīvu.

                  c)

                  Higiēnas noteikumi jāizstrādā uzņēmuma vadībai; personālam jāvalkā piemērotas darba drēbes, bet apmeklētājiem – aizsargdrēbes.

                  d)

                  Ēkām, aizgaldiem un aprīkojumam jābūt pilnīgā kārtībā.

                  e)

                  Olas jāsavāc vairākas reizes dienā, tām jābūt tīrām un pēc iespējas ātrāk dezinficētām.

                  f)

                  Putnkopim jāziņo veterinārierēdnim par visām izmaiņām ražošanas rādītājos vai par jebkurām citām pazīmēm, kas var liecināt par mājputnu saslimšanu ar kādu lipīgo slimību. Tikko rodas aizdomas par saslimšanu, veterinārierēdnim jānosūta uz apstiprinātu laboratoriju paraugi, kas vajadzīgi diagnozes noteikšanai vai apstiprināšanai.

                  g)

                  Ganāmpulka arhīvs, žurnāls vai informācijas nesējs par katru ganāmpulku jāsaglabā vismaz divus gadus pēc ganāmpulka nosūtīšanas, un tur jānorāda:

                              —

                              saņemšanas un nosūtīšanas laiki,

                              —

                              ražošanas rādītāji,

                              —

                              saslimstība un mirstība, minot iemeslus,

                              —

                              visas laboratorijas analīzes un to rezultāti,

                              —

                              mājputnu izcelsmes vieta,

                              —

                              olu saņēmējs.

                  h)

                  Ja mājputni saslimst ar kādu lipīgo slimību, par laboratorijas rezultātiem tūlīt jāziņo veterinārierēdnim.

            Inkubācijas nodaļas
      1.   Telpas

                  a)

                  Inkubācijas nodaļām jābūt fiziski un funkcionāli nodalītām no pārējām cāļu audzēšanas uzņēmuma telpām. Plānojumam jābūt tādam, kas ļauj nošķirt turpmāk uzskaitītās funkcionālās vienības:

                              —

                              olu uzglabāšana un šķirošana,

                              —

                              dezinficēšana,

                              —

                              pirmsinkubācija,

                              —

                              cāļu perēšana,

                              —

                              preču sagatavošana un iepakošana nosūtīšanai.

                  b)

                  Ēkām jābūt pasargātām no putnu un grauzēju iekļūšanas tajās no ārpuses; grīdām un sienām jābūt no izturīga, necaurlaidīga un viegli mazgājama materiāla; jābūt piemērotam dabīgam vai mākslīgam apgaismojumam, kā arī gaisa padeves un temperatūras regulācijas sistēmai; jāparedz higiēniska atkritumu (olas un cāļi) izvešana.

                  c)

                  Aprīkojuma virsmām jābūt gludām un ūdensdrošām.

            2.   Darba organizācija

                  a)

                  Darba operācijām jābūt balstītām uz vienvirziena ciklu attiecībā uz olām, pārvietojamo aprīkojumu un personālu.

                  b)

                  Inkubējamās olas drīkst būt:

                              —

                              no Kopienas vaislas mājputnu vai produktīvo mājputnu uzņēmumiem, kas ir apstiprināti saskaņā ar 6. panta a) apakšpunkta i) daļu,

                              —

                              ievestas no trešām valstīm saskaņā ar šo direktīvu.

                  c)

                  Jābūt uzņēmuma vadības izstrādātiem higiēnas noteikumiem; personālam jāvalkā piemērotas darba drēbes, bet apmeklētājiem – aizsargdrēbes.

                  d)

                  Ēkām un aprīkojumam jābūt pilnīgā kārtībā.

                  e)

                  Jādezinficē šādi priekšmeti:

                              —

                              olas, laikā starp pievedumu un inkubācijas procesu,

                              —

                              inkubatori, regulāri,

                              —

                              šķildināmie inkubatori un aprīkojums, pēc katras cāļu partijas.

                  f)

                  Veselības stāvokļa noteikšanai inkubācijas nodaļā jāizmanto mikrobioloģiskā kvalitātes kontroles programma.

                  g)

                  Putnkopim jāziņo veterinārierēdnim par visām izmaiņām ražošanas rādītājos vai par jebkurām citām pazīmēm, kas var liecināt par mājputnu saslimšanu ar kādu lipīgo slimību. Tikko rodas aizdomas par saslimšanu, veterinārierēdnim jānosūta paraugi, kas vajadzīgi diagnozes noteikšanai vai apstiprināšanai, uz apstiprinātu laboratoriju un jāziņo kompetentajai veterinārajai iestādei, kura lemj par attiecīgiem pasākumiem, kas būtu jāveic.

                  h)

                  Ganāmpulka arhīvs, žurnāls vai datu bāze inkubācijas nodaļā jāsaglabā vismaz divus gadus, tajā norādot, ja iespējams, katram ganāmpulkam:

                              —

                              olu izcelsmi un to pieveduma datumu,

                              —

                              guvumu no inkubācijas,

                              —

                              jebkādas anomālijas,

                              —

                              visas laboratorijas analīzes un to rezultātus,

                              —

                              sīku informāciju par visām vakcinācijas programmām,

                              —

                              neizperēto olu daudzumu un kurp tās nosūtītas,

                              —

                              kurp nosūtīti diennakti vecie cāļi.

                  i)

                  Ja mājputni saslimst ar kādu lipīgo slimību, par laboratorijas rezultātiem tūlīt jāziņo veterinārierēdnim.

            III NODAĻA
      SLIMĪBU UZRAUDZĪBAS PROGRAMMA
      Neierobežojot veselības veicināšanas pasākumus, kā arī 16. un 17. pantu, slimības uzraudzības programmās vismaz jāietver turpmāk uzskaitītās infekcijas un sugas.

         Salmonella pullorum, Salmonella gallinarum un Salmonella arizonae infekcijas
      1.   Uzņēmīgās sugas

                  a)

                     Salmonella pullorum
                     et
                     gallinarum: vistas, tītari, pērļu vistas, paipalas, fazāni, irbes un pīles.

                  b)

                     Salmonella arizonae: tītari.

            2.   Slimību uzraudzības programma

                  a)

                  Seroloģiskās un bakterioloģiskās analīzes jāizmanto, lai noteiktu infekcijas klātbūtni.

                  b)

                  Atkarībā no apstākļiem, analīžu paraugu ņemšanai jāizmanto asini, zemākas šķiras cāļus, dūnas vai putekļus no šķildināmiem inkubatoriem, paraugus, kas ņemti no inkubācijas nodaļas sienām ar vates tamponu, pakaišus vai ūdeni no dzirdnes.

                  c)

                  Kad ņem asins paraugus no ganāmpulka Salmonella pullorum vai Salmonella arizonae seroloģiskajai analīzei, jāņem vērā infekcijas izplatība attiecīgajā valstī un tās agrākā sastopamība uzņēmumā, nosakot, cik paraugi jāņem.
                  Ganāmpulkus pārbauda katrā dēšanas laikā slimības atklāšanai vispiemērotākajā brīdī.

         Mycoplasma gallisepticum un Mycoplasma meleagridis infekcijas
      1.   Uzņēmīgās sugas

                  a)

                     Mycoplasma gallisepticum: vistas un tītari.

                  b)

                     Mycoplasma meleagridis: tītari.

            2.   Slimību uzraudzības programma

                  a)

                  Infekcijas klātbūtni jāpārbauda seroloģiski un/vai bakterioloģiski, un/vai konstatējot aerosakulīta (aerocistīta) izraisītus bojājumus diennakti veciem cāļiem un tītarēniem.

                  b)

                  Atkarībā no apstākļiem analīžu paraugu ņemšanai jāizmanto asini, diennakti vecus cāļus un tītarēnus, spermu vai paraugus, kas ņemti ar vates tamponu no trahejas, kloākas vai gaisa maisiem.

                  c)

                  Analīzes Mycoplasma gallisepticum vai Mycoplasma meleagridis noteikšanai jāveic, izmantojot reprezentatīvu paraugu izlasi, lai nodrošinātu nepārtrauktu infekcijas uzraudzību cāļu audzēšanas un dēšanas laikā, t. i., tieši pirms dēšanas sākuma un pēc tam ik pēc trīs mēnešiem.

            C.   Rezultāti un veicamie pasākumi
      Ja reakcija izpaliek, uzskata, ka analīzes rezultāti ir negatīvi. Pretējā gadījumā ganāmpulka veselību apšauba, un ir jāveic IV nodaļā izklāstītie pasākumi.
      D.   Ja saimniecības sastāv no diviem vai vairākiem ražošanas korpusiem, kompetentā veterinārā iestāde var atturēties no šiem pasākumiem attiecībā uz ražošanas korpusiem bez veselības problēmām, kas atrodas saimniecībā, kurā ir konstatēta infekcija, ar noteikumu, ka veterinārierēdnis ir apstiprinājis, ka ražošanas korpusu uzbūve un izmēri, kā arī tur veiktās darba operācijas ir tādas, ka ražošanas korpusi nodrošina pilnīgi nošķirtas telpas putnu izmitināšanai, uzturēšanai un barošanai, tādēļ attiecīgo slimību nevar pārnēsāt no viena ražošanas korpusa uz otru.
      IV NODAĻA
      KRITĒRIJI UZŅĒMUMA APSTIPRINĀJUMA APTURĒŠANAI VAI ATSAUKŠANAI
      1.   Uzņēmuma apstiprinājumu jāaptur:

                  a)

                  ja vairs netiek pildīti II nodaļā izklāstītie nosacījumi;

                  b)

                  kamēr nav pabeigta uzņēmuma apsekošana saistībā ar slimību, ja:

                              —

                              ir aizdomas, ka uzņēmumā ir putnu gripa vai Ņūkāslas slimība,

                              —

                              uzņēmums ir saņēmis mājputnus vai inkubējamās olas no uzņēmuma, kuru tur aizdomās par putnu gripas vai Ņūkāslas slimības infekciju vai tāda šajā uzņēmumā patiesi pastāv,

                              —

                              uzņēmumam bijusi saskarsme ar putnu gripas vai Ņūkāslas slimības uzliesmojuma vietā kas varētu izraisīt infekciju;

                  c)

                  līdz brīdim, kad tiks veiktas jaunas analīzes, ja uzraudzības rezultāti, kas iegūti saskaņā ar II un III nodaļā izklāstītajiem nosacījumiem attiecībā uz Salmonella pullorum, Salmonella gallinarum, Salmonella arizonae, Mycoplasma gallisepticum vai Mycoplasma meleagridis, dod iemeslu aizdomām par infekciju;

                  d)

                  līdz brīdim, kad tiks pabeigti attiecīgie valsts pilnvarota veterinārārsta pieprasītie pasākumi, ja izrādās, ka uzņēmums neatbilst I nodaļas 1. punkta a), b) un c) apakšpunkta prasībām.

            2.   Apstiprinājumu jāatsauc:

                  a)

                  ja uzņēmumu skar putnu gripas vai Ņūkāslas slimības infekcija;

                  b)

                  ja attiecīgā analīze atkārtoti apstiprina Salmonella pullorum, Salmonella gallinarum, Salmonella arizonae, Mycoplasma gallisepticum vai Mycoplasma meleagridis infekciju;

                  c)

                  ja pēc otra brīdinājuma, ko izteicis valsts pilnvarots veterinārārsts, uzņēmums netiek sakārtots atbilstīgi I nodaļas 1. punkta a), b) un c) apakšpunkta prasībām.

            3.   Nosacījumi apstiprinājuma atjaunošanai, ja:

                  a)

                  apstiprinājumu atsauc putnu gripas vai Ņūkāslas slimības dēļ, to drīkst atjaunot, kad ir pagājusi 21 diena pēc telpu uzkopšanas un dezinfekcijas, un ja veikta putnu sanitārā izkaušana;

                  b)

                  apstiprinājums ir atsaukts:

                              —

                              Salmonella pullorum et gallinarum vai Salmonella arizonae infekcijas gadījumā to drīkst atjaunot, kad ir iegūti negatīvi rezultāti, uzņēmumā divreiz veicot analīzes vismaz ar 21 dienas starplaiku, un pēc dezinfekcijas, kas seko inficētā ganāmpulka sanitārai izkaušanai;

                              —

                                 Mycoplasma gallisepticum vai Mycoplasma meleagridis infekcijas gadījumā to drīkst atjaunot, kad ir iegūti negatīvi rezultāti, visam ganāmpulkam divreiz veicot analīzes vismaz ar 60 dienu starplaiku.

      III PIELIKUMS
      MĀJPUTNU VAKCINĀCIJAS NOSACĪJUMI
      1.   Vakcīnām, ko izmanto, vakcinējot mājputnus vai ganāpulkus, kuros ražo inkubējamas olas, jābūt ar tirdzniecības atļauju, ko izdevusi tās dalībvalsts kompetentā iestāde, kurā šo vakcīnu izmanto.
      2.   Komisija var noteikt vakcīnu izmantošanas kritērijus, kas jāievēro kārtējās vakcinācijas programmās pret Ņūkāslas slimību.

      IV PIELIKUMS
      VESELĪBAS SERTIFIKĀTS KOPIENAS IEKŠĒJAI TIRDZNIECĪBAI
      (Paraugi Nr. 1 – Nr. 6)
      PARAUGS Nr. 1

      PARAUGS Nr. 2

      PARAUGS Nr. 3

      PARAUGS Nr. 4

      PARAUGS Nr. 5

      PARAUGS Nr. 6

      V PIELIKUMS
      SLIMĪBAS, PAR KURĀM OBLIGĀTI JĀZIŅO

                  —

                  Putnu gripa

                  —

                  Ņūkāslas slimība

      VI PIELIKUMS
      A DAĻA
      Atceltā direktīva ar turpmāko grozījumu sarakstu (minēti 36. pantā)

                  Padomes Direktīva 90/539/EEK
                  (OV L 303, 31.10.1990., 6. lpp.).

                  Padomes Direktīva 91/494/EEK
                  (OV L 268, 24.9.1991., 35. lpp.).

                  tikai 19. panta 2. punkts

                  Padomes Direktīva 91/496/EEK
                  (OV L 268, 24.9.1991., 56. lpp.).

                  tikai attiecībā uz atsauci uz Direktīvu 90/539/EEK 26. panta 2. punktā

                  Padomes Direktīva 92/65/EEK
                  (OV L 268, 14.9.1992., 54. lpp.).

                  tikai 7. panta B punkta otrā daļa

                  Komisijas Lēmums 92/369/EEK
                  (OV L 195, 14.7.1992., 25. lpp.).

                  Padomes Direktīva 93/120/EEK
                  (OV L 340, 31.12.1993., 35. lpp.).

                  1994. gada Pievienošanas akta I pielikuma V.E.I.2.A.4. punkts
                  (OV C 241, 29.8.1994., 132. lpp.).

                  Padomes Direktīva 1999/90/EK
                  (OV L 300, 23.11.1999., 19. lpp.).

                  Komisijas Lēmums 2000/505/EK
                  (OV L 201, 9.8.2000., 8. lpp.).

                  tikai 1. pants un pielikums

                  Komisijas Lēmums 2001/867/EK
                  (OV L 323, 7.12.2001., 29. lpp.).

                  Padomes Regula (EK) Nr. 806/2003
                  (OV L 122, 16.5.2003., 1. lpp.).

                  tikai III pielikuma 13. punkts

                  2003. gada Pievienošanas akta II pielikuma 6.B.I.17. punkts
                  (OV L 236, 23.9.2003., 381. lpp.).

                  Padomes Direktīva 2006/104/EK
                  (OV L 363, 20.12.2006., 352. lpp.).

                  tikai pielikuma I.3. punkts

                  Komisijas Lēmums 2006/911/EK
                  (OV L 346, 9.12.2006., 41. lpp.).

                  tikai pielikuma 4. punkts

                  Komisijas Lēmums 2007/594/EK
                  (OV L 227, 31.8.2007., 33. lpp.).

                  Komisijas Lēmums 2007/729/EK
                  (OV L 294, 13.11.2007., 26. lpp.).

                  tikai pielikuma 2. punkts

                  Komisijas Lēmums 2007/73/EK
                  (OV L 219, 14.8.2008., 40. lpp.).

                  tikai 11. pants

            B DAĻA
      Termiņi transponēšanai valsts tiesību aktos (minēti 36. pantā)

                  Direktīva

                  Termiņš transponēšanai

                  90/539/EEK

                  1992. gada 1. maijs

                  91/494/EEK

                  1992. gada 1. maijs

                  91/496/EEK

                  1992. gada 1. jūlijs

                  92/65/EEK

                  1993. gada 31. decembris

                  93/120/EK

                  1995. gada 1. janvāris

                  1999/90/EK

                  2000. gada 30. jūnijs

                  2006/104/EK

                  2007. gada 1. janvāris

                  2008/73/EK

                  2010. gada 1. janvāris

      VII PIELIKUMS
      ATBILSTĪBAS TABULA

                  Direktīva 90/539/EEK

                  Šī direktīva

                  1. pants

                  1. pants

                  2. panta pirmā daļa

                  2. panta pirmā daļa

                  2. panta otrās daļas 1. līdz 14. punkts

                  2. panta otrās daļas 1. līdz 14. punkts

                  2. panta otrās daļas 16. punkts

                  2. panta otrās daļas 15. punkts

                  2. panta otrās daļas 17. punkts

                  2. panta otrā daļas 16. punkts

                  3. panta 1. punkts

                  3. panta 1. punkta pirmā daļa

                  3. panta 2. punkts

                  3. panta 1. punkta otrā daļa

                  3. panta 3. punkta pirmais un otrais ievilkums

                  3. panta 2. punkta a) un b) apakšpunkts

                  4. pants

                  4. pants

                  5. panta a) punkta pirmā daļa

                  5. panta a) punkta pirmā daļa

                  5. panta a) punkta otrās daļas pirmais, otrais un trešais ievilkums

                  5. panta a) punkta otrās daļas i), ii) un iii) punkts

                  5. panta b), c) un d) punkts

                  5. panta b), c) un d) punkts

                  6. panta 1. punkta a), b) un c) apakšpunkts

                  6. panta a) punkta i), ii) un iii) apakšpunkts

                  6. panta 2. punkts

                  6. panta b) punkts

                  6.a pants

                  7. pants

                  7. panta pirmās daļas 1. punkta pirmais ievilkums

                  8. panta 1. punkta a) apakšpunkta i) daļa

                  7. panta pirmās daļas 1. punkta otrais ievilkums

                  8. panta 1. punkta a) apakšpunkta ii) daļa

                  7. panta pirmās daļas 1. punkta otrā ievilkuma pirmais apakšievilkums

                  8. panta 1. punkta a) apakšpunkta iii) daļas pirmais ievilkums

                  7. panta pirmās daļas 1. punkta otrā ievilkuma otrais apakšievilkums

                  8. panta 1. punkta a) apakšpunkta iii) daļas otrais ievilkums

                  7. panta pirmās daļas 2. punkts

                  8. panta 1. punkta b) apakšpunkts

                  7. panta pirmās daļas 3. punkts

                  8. panta 1. punkta c) apakšpunkts

                  7. panta otrā daļa

                  8. panta 2. punkts

                  8. pants

                  9. pants

                  9. pants

                  10. pants

                  9.a pants

                  —

                  9.b pants

                  —

                  10. pants

                  11. pants

                  10.a pants

                  12. pants

                  10.b pants

                  13. pants

                  11. panta 1. punkts

                  14. panta 1. punkts

                  11. panta 2. punkta pirmais līdz piektais ievilkums

                  14. panta 2. punkta pirmās daļas a) līdz e) punkts

                  11. panta 2. punkta sestais ievilkums

                  14. panta 2. punkta otrā daļa

                  11. panta 3. punkts

                  14. panta 3. punkts

                  12. panta 1. punkta a) apakšpunkta pirmais, otrais un trešais ievilkums

                  15. panta 1. punkta a) apakšpunkta i), ii) un iii) daļa

                  12. panta 1. punkta b) apakšpunkta pirmais un otrais ievilkums

                  15. panta 1. punkta b) apakšpunkta i) un ii) daļa

                  12. panta 1. punkta c) apakšpunkta pirmais, otrais un trešais ievilkums

                  15. panta 1. punkta c) apakšpunkta i), ii) un iii) daļa

                  12. panta 1. punkta d) apakšpunkta pirmais un otrais ievilkums

                  15. panta 1. punkta d) apakšpunkta i) un ii) daļa

                  12. panta 2. punkta pirmā, otrā un trešā daļa

                  15. panta 2. punkta pirmā, otrā un trešā daļa

                  12. panta 2. punkta ceturtās daļas pirmais, otrais un trešais ievilkums

                  15. panta 2. punkta ceturtās daļas a), b) un c) punkts

                  12. panta 2. punkta piektā daļa

                  —

                  12. panta 3. punkta i) un ii) apakšpunkts

                  15. panta 3. punkta a) un b) apakšpunkts

                  13. panta 1. punkta pirmais līdz septītais ievilkums

                  16. panta 1. punkta a) līdz g) apakšpunkts

                  13. panta 2. punkta pirmā daļa

                  16. panta 2. punkts

                  13. panta 2. punkta otrā daļa

                  —

                  13. panta 3. punkts

                  16. panta 3. punkts

                  13. panta 4. punkts

                  —

                  14. panta 1. punkts

                  17. panta 1. punkta a) līdz e) apakšpunkts

                  14. panta 2. punkts

                  17. panta 2. punkts

                  14. panta 3. punkts

                  17. panta 3. punkts

                  14. panta 4. punkts

                  —

                  15. panta 1. punkta pirmās daļas pirmais un otrais ievilkums

                  18. panta 1. punkta a) un b) apakšpunkts

                  15. panta 1. punkta otrās daļas a) punkts

                  18. panta 2. punkta a) apakšpunkts

                  15. panta 1. punkta otrās daļas b) punkta pirmais līdz ceturtais ievilkums

                  18. panta 2. punkta b) apakšpunkta i) līdz iv) daļa

                  15. panta 2. punkts

                  18. panta 3. punkts

                  15. panta 3. punkta pirmais un otrais ievilkums

                  18. panta 4. punkta a) un b) apakšpunkts

                  15. panta 4. punkta a) apakšpunkts

                  18. panta 5. punkta pirmā daļa

                  15. panta 4. punkta b) apakšpunkts

                  18. panta 5. punkta otrā daļa

                  15. panta 4. punkta c) apakšpunkts

                  18. panta 5. punkta trešā daļa

                  15. panta 5. punkta pirmais, otrais un trešais ievilkums

                  18. panta 6. punkta a), b) un c) apakšpunkts

                  15. panta 6. punkts

                  18. panta 7. punkts

                  16. pants

                  19. pants

                  17. panta pirmais līdz septītais ievilkums

                  20. panta a) līdz g) punkts

                  18. pants

                  21. pants

                  20. pants

                  22. pants

                  21. pants

                  23. pants

                  22. panta 1. punkts

                  24. panta 1. punkts

                  22. panta 2. punkts

                  —

                  22. panta 3. punkts

                  24. panta 2. punkts

                  23. pants

                  25. pants

                  24. pants

                  26. pants

                  25. pants

                  27. pants

                  26. pants

                  28. pants

                  27.a pants

                  29. pants

                  28. pants

                  30. pants

                  29. panta 1. punkts

                  31. pants

                  30. panta 1. punkts

                  32. pants

                  30. panta 2. punkts

                  — (1)

                  31. pants

                  —

                  32. panta 1. punkts

                  33. panta 1. punkts

                  32. panta 2. punkts

                  33. panta 2. punkts

                  32. panta 3. punkts

                  —

                  33. panta 1. punkts

                  —

                  33. panta 2. punkts

                  33. panta 3. punkts

                  34. pants

                  34. pants

                  36. pants

                  —

                  —

                  35. pants

                  —

                  36. pants

                  —

                  37. pants

                  37. pants

                  38. pants

                  I pielikuma 2. punkts

                  I pielikums

                  II pielikuma I, II un III nodaļa

                  II pielikuma I, II un III nodaļa

                  II pielikuma IV nodaļas 1. un 2. punkts

                  II pielikuma IV nodaļas 1. un 2. punkts

                  II pielikuma IV nodaļas 3. punkta a) apakšpunkts

                  II pielikuma IV nodaļas 3. punkta a) apakšpunkts

                  II pielikuma IV nodaļas 3. punkta b) apakšpunkta i) un ii) daļa

                  II pielikuma IV nodaļas 3. punkta b) apakšpunkta pirmais un otrais ievilkums

                  III, IV un V pielikums

                  III, IV un V pielikums

                  —

                  VI pielikums

                  —

                  VII pielikums

         (1)  Ar ko groza Direktīvu 90/425/EEK.


title: Komisijas Direktīva 2009/11/EK ( 2009. gada 18. februāris ), ar ko groza Padomes Direktīvu 91/414/EEK, lai iekļautu bensulfuronu, nātrija 5 -nitrogvajakolātu, nātrija o -nitrofenolātu, nātrija p -nitrofenolātu un tebufēnpiradu kā darbīgās vielas (Dokuments attiecas uz EEZ)

text:
               19.2.2009

               LV

               Eiropas Savienības Oficiālais Vēstnesis

               L 48/5

      KOMISIJAS DIREKTĪVA 2009/11/EK
   (2009. gada 18. februāris),
   ar ko groza Padomes Direktīvu 91/414/EEK, lai iekļautu bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu kā darbīgās vielas
   (Dokuments attiecas uz EEZ)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū (1) un jo īpaši tās 6. panta 1. punktu,
   tā kā:

               (1)

               Komisijas Regulā (EK) Nr. 451/2000 (2) un Regulā (EK) Nr. 1490/2002 (3) paredzēti sīki izstrādāti noteikumi Direktīvas 91/414/EEK 8. panta 2. punktā minētās darba programmas trešā posma īstenošanai un izveidots to darbīgo vielu saraksts, kuras jānovērtē saistībā ar to iespējamo iekļaušanu Direktīvas 91/414/EEK I pielikumā. Minētajā sarakstā ir bensulfurons, nātrija 5-nitrogvajakolāts, nātrija o-nitrofenolāts, nātrija p-nitrofenolāts un tebufēnpirads.

               (2)

               Minēto darbīgo vielu iedarbība uz cilvēka veselību un vidi ir novērtēta saskaņā ar Regulas (EK) Nr. 451/2000 un Regulas (EK) Nr. 1490/2002 noteikumiem attiecībā uz vairākiem izmantošanas veidiem, ko ierosinājuši ziņotāji. Turklāt minētajās regulās ir izraudzītas ziņotājas dalībvalstis, kuru pienākums saskaņā ar Regulas (EK) Nr. 1490/2002 10. panta 1. punktu ir iesniegt Eiropas Pārtikas nekaitīguma iestādei (EPNI) attiecīgos novērtējuma ziņojumus un ieteikumus. Ziņotāja dalībvalsts par bensulfuronu bija Itālija, un visa attiecīgā informācija tika iesniegta 2006. gada 11. septembrī. Ziņotāja dalībvalsts par nātrija 5-nitrogvajakolātu, nātrija o-nitrofenolātu un nātrija p-nitrofenolātu bija Grieķija, un visa attiecīgā informācija tika iesniegta 2005. gada 7. decembrī. Ziņotāja dalībvalsts par tebufēnpiradu bija Vācija, un visa attiecīgā informācija tika iesniegta 2007. gada 12. martā.

               (3)

               Dalībvalstu un EPNI speciālisti veica novērtējuma ziņojumu salīdzinošo pārskatīšanu un iesniedza tos Komisijai EPNI zinātnisko ziņojumu (4) veidā 2008. gada 26. septembrī par bensulfuronu, 2008. gada 30. septembrī par nātrija 5-nitrogvajakolātu, nātrija o-nitrofenolātu un nātrija p-nitrofenolātu un 2008. gada 23. oktobrī – par tebufēnpiradu. Dalībvalstis un Komisija pārskatīja un pabeidza minētos ziņojumus Pārtikas aprites un dzīvnieku veselības pastāvīgajā komitejā 2008. gada 2. decembrī, sagatavojot Komisijas pārskatīšanas ziņojumus par nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu un 2008. gada 8. decembrī – Komisijas pārskatīšanas ziņojumus par bensulfuronu.

               (4)

               Dažādajās veiktajās pārbaudēs konstatēja, ka bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu saturošus augu aizsardzības līdzekļus varētu uzskatīt par tādiem, kas kopumā atbilst Direktīvas 91/414/EEK 5. panta 1. punkta a) un b) apakšpunktā noteiktajām prasībām, īpaši par izmantošanas veidiem, kas tika pārbaudīti un sīki izklāstīti Komisijas pārskata ziņojumos. Tādēļ šīs darbīgās vielas attiecīgi jāiekļauj I pielikumā, lai nodrošinātu, ka visās dalībvalstīs saskaņā ar minētās direktīvas noteikumiem varētu piešķirt atļaujas augu aizsardzības līdzekļiem, kas satur minētās darbīgās vielas.

               (5)

               Neskarot šo secinājumu ir lietderīgi iegūt papildu informāciju par dažiem konkrētiem jautājumiem. Direktīvas 91/414/EEK 6. panta 1. punktā noteikts, ka vielas iekļaušanai I pielikumā varētu paredzēt nosacījumus. Tāpēc būtu jānosaka prasība par to, ka ziņotājs iesniedz sīkāku informāciju par bensulfurona ķīmisko specifikāciju, tā sadalīšanās ceļiem un ātrumu aerobā, appludinātā augsnē un par to, kāda nozīme patērētāju riska novērtēšanā ir metabolītiem. Ir lietderīgi arī pieprasīt, lai par nātrija 5-nitrogvajakolātu, nātrija o-nitrofenolātu un nātrija p-nitrofenolātu tiktu veiktas turpmākas pārbaudes, kas nepieciešamas riska novērtējuma par gruntsūdeni apstiprināšanai, un lai ziņotājs iesniegtu šādus pētījumus. Visbeidzot saistībā ar tebufēnpiradu ir lietderīgi pieprasīt, lai ziņotājs iesniegtu informāciju, kas apstiprina, ka nav attiecīgo piemaisījumu, un novērstu pārējo risku, kas apdraud kukaiņēdājus putnus.

               (6)

               Pirms darbīgo vielu iekļauj I pielikumā, jāparedz pietiekams laikposms, lai dalībvalstis un ieinteresētās personas varētu sagatavoties šīs iekļaušanas radīto jauno prasību izpildei.

               (7)

               Neierobežojot Direktīvā 91/414/EEK noteiktos pienākumus, kas rodas, iekļaujot aktīvo vielu I pielikumā, dalībvalstīm pēc tam jāatļauj sešus mēnešus pārskatīt pašreizējās atļaujas augu aizsardzības līdzekļiem, kuri satur bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu, lai nodrošinātu atbilstību Direktīvas 91/414/EEK un jo īpaši tās 13. panta noteikumiem, un attiecīgajiem nosacījumiem, kuri izklāstīti I pielikumā. Dalībvalstīm saskaņā ar Direktīvas 91/414/EEK noteikumiem attiecīgi jāmaina, jāaizstāj vai jāatsauc spēkā esošās atļaujas. Atkāpjoties no iepriekš noteiktā termiņa, jāparedz ilgāks laikposms, lai saskaņā ar Direktīvā 91/414/EEK izklāstītajiem vienotajiem principiem iesniegtu un novērtētu visu III pielikuma dokumentāciju par katra augu aizsardzības līdzekļa katru paredzēto izmantošanas veidu.

               (8)

               Iepriekš gūtā pieredze, iekļaujot saskaņā ar Komisijas Regulu (EEK) Nr. 3600/92 (5) novērtētās darbīgās vielas Direktīvas 91/414/EEK I pielikumā, liecina par iespējamām grūtībām, interpretējot pašreizējo atļaujas turētāju pienākumus saistībā ar piekļuvi datiem. Lai izvairītos no turpmākām grūtībām, jāprecizē dalībvalstu pienākumi, proti, pienākums pārbaudīt, ka atļaujas turētājs nodrošina piekļuvi dokumentācijai, kura atbilst minētās direktīvas II pielikuma prasībām. Tomēr šāds precizējums, salīdzinot ar līdz šim pieņemtajām direktīvām par grozījumiem I pielikumā, neuzliek jaunus pienākumus dalībvalstīm vai atļauju turētājiem.

               (9)

               Tāpēc ir lietderīgi attiecīgi grozīt Direktīvu 91/414/EEK.

               (10)

               Šajā direktīvā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,

         IR PIEŅĒMUSI ŠO DIREKTĪVU.
   1. pants
   Direktīvas 91/414/EEK I pielikumu groza atbilstīgi šīs direktīvas pielikumam.
   2. pants
   Dalībvalstis vēlākais līdz 2010. gada 30. aprīlim pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis tūlīt dara zināmus Komisijai minēto aktu tekstus, kā arī minēto noteikumu un šīs direktīvas atbilstības tabulu.
   Tās piemēro minētos noteikumus no 2010. gada 1. maija.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
   3. pants
   1.   Vajadzības gadījumā dalībvalstis līdz 2010. gada 30. aprīlim saskaņā ar Direktīvu 91/414/EEK groza vai atsauc spēkā esošās atļaujas augu aizsardzības līdzekļiem, kuri satur darbīgo vielu bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu.
   Līdz minētajam datumam tās īpaši pārbauda, vai ir izpildīti minētās direktīvas I pielikuma nosacījumi attiecībā uz bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu, izņemot tos nosacījumus, kas izklāstīti attiecīgās darbīgās vielas ieraksta B daļā, un vai atļaujas turētājam ir dokumentācija vai piekļuve dokumentācijai, kas saskaņā ar 13. panta nosacījumiem atbilst minētās direktīvas II pielikuma noteikumiem.
   2.   Atkāpjoties no 1. punkta, par katru atļauto augu aizsardzības līdzekli, kas satur bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu kā vienīgo darbīgo vielu vai vienu no vairākām darbīgām vielām, kuras vēlākais līdz 2009. gada 31. oktobrim ir iekļautas Direktīvas 91/414/EEK I pielikuma sarakstā, dalībvalstis veic līdzekļa atkārtotu novērtēšanu saskaņā ar vienotajiem principiem, kas paredzēti Direktīvas 91/414/EEK VI pielikumā, pamatojoties uz dokumentāciju, kura atbilst minētās direktīvas III pielikuma prasībām, un attiecīgi ņemot vērā minētās direktīvas I pielikuma ieraksta B daļu par bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu. Pamatojoties uz minēto novērtējumu, dalībvalstis nosaka, vai līdzeklis atbilst Direktīvas 91/414/EEK 4. panta 1. punkta b), c), d) un e) apakšpunktā izklāstītajiem nosacījumiem.
   Pēc tā konstatēšanas dalībvalstis rīkojas šādi:

               a)

               vēlākais līdz 2014. gada 30. aprīlim groza vai atsauc atļauju, ja līdzeklis satur vienīgo darbīgo vielu bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu; vai

               b)

               ja līdzeklis satur bensulfuronu, nātrija 5-nitrogvajakolātu, nātrija o-nitrofenolātu, nātrija p-nitrofenolātu un tebufēnpiradu kā vienu no vairākām darbīgām vielām, vajadzības gadījumā groza vai atsauc atļauju vēlākais līdz 2014. gada 30. aprīlim vai līdz datumam, kas tam paredzēts attiecīgajā direktīvā vai direktīvās, ar kurām atbilstīgo vielu vai vielas iekļauj Direktīvas 91/414/EEK I pielikumā, izvēloties vēlāko no šiem datumiem.

         4. pants
   Šī direktīva stājas spēkā 2009. gada 1. novembrī.
   5. pants
   Šī direktīva ir adresēta dalībvalstīm.

      Briselē, 2009. gada 18. februārī

            Komisijas vārdā —

            Komisijas locekle

         Androulla VASSILIOU

      (1)  OV L 230, 19.8.1991., 1. lpp.

      (2)  OV L 55, 29.2.2000., 25. lpp.

      (3)  OV L 224, 21.8.2002., 23. lpp.

      (4)  EPNI zinātniskais ziņojums (2008) 178, Secinājums par darbīgās vielas bensulfurona pesticīdu riska novērtējuma salīdzinošo pārskatīšanu (pabeigts 2008. gada 26. septembrī).
   EPNI zinātniskais ziņojums (2008) 191, Secinājums par darbīgās vielas nātrija (5-nitrogvajakolāts, o-nitrofenolāts, p-nitrofenolāts) pesticīdu riska novērtējuma salīdzinošo pārskatīšanu (pabeigts 2008. gada 30. septembrī).
   EPNI zinātniskais ziņojums (2008) 192, Secinājums par darbīgās vielas tebufēnpirada pesticīdu riska novērtējuma salīdzinošo pārskatīšanu (pabeigts 2008. gada 23. oktobrī).

      (5)  OV L 366, 15.12.1992., 10. lpp.

      PIELIKUMS
      Direktīvas 91/414/EEK I pielikumā tabulas beigās pievieno šādu ierakstu:

                     Nr.

                     Parastais nosaukums, identifikācijas numuri

                        IUPAC nosaukums

                     Tīrība (1)

                     Stāšanās spēkā datums

                     Iekļaušanas termiņa beigas

                     Īpaši noteikumi

                     “276

                     Bensulfurons
                     CAS Nr. 83055-99-6

                        CIPAC Nr. 502.201

                        α-[(4,6-dimetoksipirimidīn-2-ilkarbamoil)sulfamoil]-o-toluilskābe (bensulfurons)

                        Metil α-[(4,6-dimetoksipirimidīn-2-ilkarbamoil)sulfamoil]-o-toluilskābe (bensulfuron-metils)

                     ≥ 975 g/kg

                     2009. gada 1. novembris

                     2019. gada 31. oktobris

                     A   DAĻA
                     Var atļaut izmantot tikai kā herbicīdu.
                     B   DAĻA
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 8. decembrī pabeigtā pārskata ziņojuma secinājumus par bensulfuronu un jo īpaši tā I un II papildinājumu.
                     Šajā vispārējā novērtējumā dalībvalstīm jāpievērš īpaša uzmanība:

                                 —

                                 ūdens organismu aizsardzībai; saistībā ar identificēto apdraudējumu vajadzības gadījumā ir piemērojami riska mazināšanas pasākumi, piemēram, buferzonas,

                                 —

                                 gruntsūdens aizsardzībai gadījumos, kad darbīgo vielu lieto reģionos ar jutīgu augsni un/vai klimatiskajiem apstākļiem.

                           Attiecīgā dalībvalstis nodrošina, lai ziņotājs iesniegtu Komisijai:

                                 —

                                 sīkākus pētījumus par specifikāciju,

                                 —

                                 informāciju par bensulfuron-metila sadalīšanās ceļiem un ātrumu aerobā, appludinātā augsnē,

                                 —

                                 informāciju par to, kāda nozīme patērētāju riska novērtēšanā ir metabolītiem.

                           Dalībvalstis nodrošina, ka ziņotāji iesniedz šādus pētījumus Komisijai līdz 2011. gada 31. oktobrim.

                     277

                     Nātrija 5-nitrogvajakolāts
                     CAS Nr. 67233-85-6

                        CIPAC Nr. nav piešķirts

                        Nātrija 2-metoksi-5-nitrofenolāts

                     ≥ 980 g/kg

                     2009. gada 1. novembris

                     2019. gada 31. oktobris

                     A   DAĻA
                     Var atļaut izmantot tikai kā augu augšanas regulatoru.
                     B   DAĻA
                     Lai īstenotu VI pielikuma vienotos principus, ņem vērā pārskata ziņojuma secinājumus par nātrija 5-nitrogvajakolātu, nātrija o-nitrofenolātu un nātrija p-nitrofenolātu un jo īpaši tā I un II papildinājumu, ko 2008. gada 2. decembrī pabeidza Pārtikas aprites un dzīvnieku veselības pastāvīgā komiteja.
                     Šajā vispārējā novērtējumā dalībvalstīm jāpievērš īpaša uzmanība:

                                 —

                                 tam, ka rūpnieciski ražotā tehniskā materiāla specifikācijas jāapstiprina un jāpamato ar atbilstošiem analītiskiem datiem. Dokumentācijā par toksiskumu izmantotais testa materiāls jāsalīdzina un jāpārbauda attiecībā pret šīm tehniskā materiāla specifikācijām,

                                 —

                                 operatoru un darba ņēmēju drošībai. Atļautā izmantojuma nosacījumos jānorāda, ka jālieto atbilstoši individuālās aizsardzības līdzekļi un jāpiemēro risku mazinoši pasākumi, lai samazinātu iedarbību,

                                 —

                                 gruntsūdens aizsardzībai gadījumos, kad darbīgo vielu lieto reģionos ar jutīgu augsni un/vai klimatiskajiem apstākļiem. Atļaujas piešķiršanas nosacījumos vajadzības gadījumā ir jāietver riska mazināšanas pasākumi.

                           Attiecīgās dalībvalstis pieprasa iesniegt sīkākus pētījumus, lai novērstu gruntsūdens risku. Dalībvalstis nodrošina, ka ziņotāji iesniedz šādus pētījumus Komisijai līdz 2011. gada 31. oktobrim.

                     278

                     Nātrija o-nitrofenolāts
                     CAS Nr. 824-39-5

                        CIPAC Nr. nav piešķirts

                        Nātrija 2-nitrofenolāts; nātrija o-nitrofenolāts

                     ≥ 980 g/kg

                        Šādi piemaisījumi varētu būt toksiski:

                                    fenols

                                    Maksimālais saturs: 0,1 g/kg

                                    2,4-dinitrofenols

                                    Maksimālais saturs: 0,14 g/kg

                                    2,6-dinitrofenols

                                    Maksimālais saturs: 0,32 g/kg

                     2009. gada 1. novembris

                     2019. gada 31. oktobris

                     A   DAĻA
                     Var atļaut izmantot tikai kā augu augšanas regulatoru.
                     B   DAĻA
                     Lai īstenotu VI pielikuma vienotos principus, ņem vērā pārskata ziņojuma secinājumus par nātrija 5-nitrogvajakolātu, nātrija o-nitrofenolātu un nātrija p-nitrofenolātu un jo īpaši tā I un II papildinājumu, ko 2008. gada 2. decembrī pabeidza Pārtikas aprites un dzīvnieku veselības pastāvīgā komiteja.
                     Šajā vispārējā novērtējumā dalībvalstīm jāpievērš īpaša uzmanība:

                                 —

                                 tam, ka rūpnieciski ražotā tehniskā materiāla specifikācijas jāapstiprina un jāpamato ar atbilstošiem analītiskiem datiem. Dokumentācijā par toksiskumu izmantotais testa materiāls jāsalīdzina un jāpārbauda attiecībā pret šīm tehniskā materiāla specifikācijām,

                                 —

                                 operatoru un darba ņēmēju drošībai. Atļautā izmantojuma nosacījumos jānorāda, ka jālieto atbilstoši individuālās aizsardzības līdzekļi un jāpiemēro risku mazinoši pasākumi, lai samazinātu iedarbību,

                                 —

                                 gruntsūdens aizsardzībai gadījumos, kad darbīgo vielu lieto reģionos ar jutīgu augsni un/vai klimatiskajiem apstākļiem. Atļaujas piešķiršanas nosacījumos vajadzības gadījumā ir jāietver riska mazināšanas pasākumi.

                           Attiecīgās dalībvalstis pieprasa iesniegt sīkākus pētījumus, lai novērstu gruntsūdens risku. Dalībvalstis nodrošina, ka ziņotāji iesniedz šādus pētījumus Komisijai līdz 2011. gada 31. oktobrim.

                     279

                     nātrija p-nitrofenolāts
                     CAS Nr. 824-78-2

                        CIPAC Nr. nav piešķirts

                     Nātrija 4-nitrofenolāts; nātrija p-nitrofenolāts

                     ≥ 998 g/kg

                        Šādi piemaisījumi varētu būt toksiski:

                                    fenols

                                    Maksimālais saturs: 0,1 g/kg

                                    2,4-dinitrofenols

                                    Maksimālais saturs: 0,07 g/kg

                                    2,6-dinitrofenols

                                    Maksimālais saturs: 0,09 g/kg

                     2009. gada 1. novembris

                     2019. gada 31. oktobris

                     A   DAĻA
                     Var atļaut izmantot tikai kā augu augšanas regulatoru.
                     B   DAĻA
                     Lai īstenotu VI pielikuma vienotos principus, ņem vērā pārskata ziņojuma secinājumus par nātrija 5-nitrogvajakolātu, nātrija o-nitrofenolātu un nātrija p-nitrofenolātu un jo īpaši tā I un II papildinājumu, ko 2008. gada 2. decembrī pabeidza Pārtikas aprites un dzīvnieku veselības pastāvīgā komiteja.
                     Šajā vispārējā novērtējumā dalībvalstīm jāpievērš īpaša uzmanība:

                                 —

                                 tam, ka rūpnieciski ražotā tehniskā materiāla specifikācijas jāapstiprina un jāpamato ar atbilstošiem analītiskiem datiem. Dokumentācijā par toksiskumu izmantotais testa materiāls jāsalīdzina un jāpārbauda attiecībā pret šīm tehniskā materiāla specifikācijām,

                                 —

                                 operatoru un darba ņēmēju drošībai. Atļautā izmantojuma nosacījumos jānorāda, ka jālieto atbilstoši individuālās aizsardzības līdzekļi un jāpiemēro risku mazinoši pasākumi, lai samazinātu iedarbību,

                                 —

                                 gruntsūdens aizsardzībai gadījumos, kad darbīgo vielu lieto reģionos ar jutīgu augsni un/vai klimatiskajiem apstākļiem. Atļaujas piešķiršanas nosacījumos vajadzības gadījumā ir jāietver riska mazināšanas pasākumi.

                           Attiecīgās dalībvalstis pieprasa iesniegt sīkākus pētījumus, lai novērstu gruntsūdens risku. Dalībvalstis nodrošina, ka ziņotāji iesniedz šādus pētījumus Komisijai līdz 2011. gada 31. oktobrim.

                     280

                     Tebufēnpirads
                     CAS Nr. 119168-77-3

                        CIPAC Nr. 725

                        N-(4-terc-butilbenzil)-4-hloro-3-etil-1-metilpirazol-5-karboksamīds

                     ≥ 980 g/kg

                     2009. gada 1. novembris

                     2019. gada 31. oktobris

                     A   DAĻA
                     Var atļaut izmantot tikai kā akaricīdu un insekticīdu.
                     B   DAĻA
                     Novērtējot pieteikumus, kas iesniegti, lai saņemtu atļauju lietot tebufēnpiradu saturošus augu aizsardzības līdzekļus citādā veidā nekā ūdenī šķīstošos maisos, dalībvalstis pievērš īpašu uzmanību 4. panta 1. punkta b) apakšpunktā minētajiem kritērijiem un nodrošina, ka pirms šādas atļaujas izsniegšanas to rīcībā ir visi nepieciešamie dati un informācija.
                     Lai īstenotu VI pielikuma vienotos principus, ņem vērā Pārtikas aprites un dzīvnieku veselības pastāvīgās komitejas 2008. gada 2. decembrī pabeigtā pārskata ziņojuma secinājumus par tebufēnpiradu, un jo īpaši tā I un II papildinājumu.
                     Šajā vispārējā novērtējumā dalībvalstīm jāpievērš īpaša uzmanība:

                                 —

                                 lietotāju un darbinieku drošībai un jānodrošina, lai lietošanas noteikumos būtu paredzēts izmantot atbilstošus individuālās aizsardzības līdzekļus,

                                 —

                                 ūdens organismu aizsardzībai, un tām jānodrošina, lai atļaujas nosacījumos nepieciešamības gadījumā tiktu iekļauti riska mazināšanas pasākumi, piemēram, buferzonas,

                                 —

                                 kukaiņēdāju putnu, un tām jānodrošina, lai atļaujas nosacījumos nepieciešamības gadījumā tiktu iekļauti riska mazināšanas pasākumi.

                           Attiecīgās dalībvalstis nodrošina, lai ziņotājs iesniegtu Komisijai:

                                 —

                                 sīkāku informāciju, kas apstiprina, ka nav attiecīgo piemaisījumu,

                                 —

                                 informāciju, kas vajadzīga, lai novērstu risku saistībā ar kukaiņēdājiem putniem.

                           Dalībvalstis nodrošina, ka ziņotāji iesniedz šādus pētījumus Komisijai līdz 2011. gada 31. oktobrim.”

         (1)  Sīkāka informācija par darbīgās vielas identitāti un specifikāciju sniegta pārskata ziņojumā.